NLD vs USDP+CNLD. Fiang Taktak In Langhter A Si Ko Cang Hih – Chin 11 News\nNLD vs USDP+CNLD. Fiang Taktak In Langhter A Si Ko Cang Hih\nPosted By: Chin News September 7, 2020\nNLD vs USDP+CNLD\nUSDP cu ralkap party asi. Zei ruang ah union rampi ralkap nih politic party an ser timi hi ruah i a fiang mi cu(1) A luancia mi can ah an sualnak kha taza cuai tthan khawh ding mi phunghrampi upadi a um kho lo ding (2)Democracy taktak a chuah kholo ding. (3)Kawlram nih vawlei tang vawlei cung a ngeih mi thisa hi ralkap nih dop peng kho ding. (4)Pensen an lak tik ah an lu nunnak caah tiah an dir mi a si.\nCNLD hi ka zoh tik ah an policy maw a si hnga- An politic Khel zia hi independent lak ding mi khel bak a si. Kawl sal kan si ee Kawl tawh liah ee Kawl uico ee Kawl ci ee Kawl kut tang ee tiah a phunphun an zai. Union ramkhomh ah kan um hi sal kan si Kawl kut tang um Kawl tawh liah le Kawl uico ah kan i ruah ah cun federal kong coalin acozah kong le 2008 upadi rem kong hna chim a hau lo. Nov8 thimnak zong lut a hau lo. Independent tiah fiang lawhlawh in khel awk asi ko.\n1990 CNLD zong a tu kum CNLD he an i lo ko. Thantlang ah khua lai ah jeep in kan vak i politic tlang ka au lio ah Kawl holh in ka au lai ka ti i ka hoi hna nih “Aih Kawl party an kan ti mi an tha a nuam deuh lai” tiah an ka thlo.1990 kum kha Chinram ah CNLD kha mp 3 maw an hmu.\nThlualam khua ah CNLD le Dr Hmu Thang te he kan i tawn. Thlualam khua mi nih hmunkhat te ah nan chim tti lai an ti. A hmunhma cu kan tlunnak inn in chak lei cho kai asi. Zan asi i kanmah jeep cu a mit a rawk caah CNLD le Dr te sin ah ka kal i “Keimah hi kan pu RalHmung (chin vuanci hlun)he kan si i nan motor kan i zul hram kho hnga maw kan motor a mit ai rawk “ka va ti. An nih nih “aih party dang pei nan si cu nan motor i cuang ko uh kan i sai lo an ka ti. Keimah nih “nanmah hi maw Chin miphun ka dawt tiah nan vak ve putar kum70 cung hmanh ah dawtnak nan ngei kho lo”tiah ka leh hna. Ram dawt ti mi cu thing le lung kha va dawt i minung cung ah dawtnak pel te hmanh ngei lo maw asi hnga tiah ka khuaruah a har.Kakum kum 20 lio ka si i ka thin hi a rak hung ngai. A tu hi sisehlaw ka nih a chuah ngai lai.\nPolitic phungchim cu Pu Ral Hmung a chim hmasa. Cun CNLD a vun chim. A tu kum bantuk bak Kawl party Kawl kut tang kan um Kawl sal kan si ti mi kha heeh tiah a chim. Biahal nak can ah keimah nih “ka u a tu kha ပြည်ထောင်စု ah kan um hi sal can a si na ti duh nak asi ko lo maw Pinlung hnatla nak minsen kan pu hna nih an rak thuh mi hi CNLD nih nan doh bantuk ah ka theih zia a si. Sal kan si nak le kan si lo nak ding ah nan policy van kan fiang piak rih kolaw” ka ti. A ka leh ding hrim a um lo i Dr HT te phu in lu bik asi mi nih “na leh thiam lo ah cun tthu ko tthu ko”a van ti. Vei pa nih cun “pinlung sachoh kong cu tangkhat tanghnih ah kan cawn mi a si ka thei ko” a van ti.Dr lei pa nih “tthuko tthu ko.” a van ti ah khan cu na ngam maw ti kha a si cang. Pu Ral Hmung nih a dir i nan ning zak lo maw. Dai uh. CNLD na bia chim mi hi thongtla phu na si. Na policy chim law federal kong chim law a za” a ti i an dai. Thinlung ah minung cung dawt nak ngei lo i vak sawsawh au khuang sawhsawh mp min te lawng dawt phaisa lawng dawt i politic khel vak hi cu kan ram hi hor chung an lut pi lai i cu hor chung ah cun “tthu ko tthu ko na ngam maw” kan i ti viar sual lai.\nNLD mp a tlom deuh deuh ah cun ralkap le CNLD an i lawmh lai i Kawlram pi hi ralkap uk lei ah ai nai deuh nak lam asi. Chin ram hi CNLD nih a uk a hruai kho lai lo. Chinram a cozah ser ding ah NLD maw na duh USDP maw? Rakhaing ram cu 2015 ah party hme te an i fonh dih i mp tam cem an hmu ko. Rakhine state acozah zong an ser kho lo(2008 nih a phit)caah an mp pawl rian an ngei lo an um har lileng i a tu kum cu party an i cheu tthan dih cang.\nNa mee kha a vaivuan pi ding mi party ah pek hrimhrim hlah.\nNa thlaci kha vawlei tthatnak ah tuh ko. _ Hmurka in miphun ka dawt tiah au khuang i thinlung ah pakpalawng hna hi mee pek sual hlahuh. Na mee kha bochan awk tlak mi party ah sanh ko.Ralkap ukthan ka duh lo a ti mi vial te nihNLD ah mee kan pek lai. Ralkap uk than ka duh ko a ti mi nih CNLD mee an pek te lai. Mee na pek hlan ah khua ruah hmasa.A hlan U Nuh chan Democracy le a tu lio Suukyi chan democracy ai lo lo. State acozah ser nak ah coalintion(ညွန့်ပေါင်း)par i fonh ti mi a um kho lo. Kawlram pumpi a cozah ser ding ah cun a um kho i NLD nih nih a her a ti ah cun a hoikom party hna a sawm ko lai. 2015 ah NLD nih ညွန့်ပေါင်း hau lo bak a tei ko nain Shan party mp pakhat vuanci kan pek ko lai an rak ti. Shan party nih a hmasa ah ok tiah a lekhan ko nain ပယောဂ pakhatkhat ruang ah ai let tthan. Independent khel ttung lo i independent khel bantuk bia thlah hi cu kan caah san a tlai lo bak. Tha te in bia dawh te in kan um ah cun coalition a cozah asi lo hmanh ah NLD nih CNLD mp pakhat hna Chin vuanci tuan ter ve khawh asi.\nKawlram pumpi president tuan ding le vuanci minister tuan ding ah MP အမတ် va si theng hmanh a herh lo.\nChin ram cu NLD maw USDP maw kut chung ah a um hrimhrim cang mi a si. CNLD nih USDP doh lo in NLD peng an doh mi hi cu sii an din mi a um i maw hnuhma an i theih ti lo tiah ka ruah. Pyine dang hna nak in Suukyi nih a kan dawt deuh lio ah kanmah le kanmah lam kan i phit ah cun Pu Zaw Du bak kan si.\nCatialtu: Salai Ni Lin


Khah US Laimi Hi Phuanglam Thar Hi Nan Buar Cun Nan Cei Tuk Ko Lai Cuh – Chin 11 News\nKhah US Laimi Hi Phuanglam Thar Hi Nan Buar Cun Nan Cei Tuk Ko Lai Cuh\nPosted By: victor victor June 15, 2020\nUS, Indiana ah July 1 in law thar an fehter. Motor mawngh pah in phone zoh, phone call, cakuat le video zoh te hna kha a ngah ti lai lo. Phung ning lo a si cang lai. Hihi Motor accident te hna a tlawm deuhnak ding caah law thar an tuahmi a si. Asinain hand-free technology, Bluetooth or cradle, a herh tukmi le thil poi hna, 911 call te hna cu a ngah ko.\nLaw a zul lomi cu Palek nih chek khawh le law zulh lo man ah tangka $500 tiang dantat khawh a si lai. Driver licence tiang zong chuh khawh a si lai. Ref: US-Chin\nA dang zong rel chap.\nCovid 19 mipi nih an ttih tukmi, sibawi le mithiam sang zong nih a si an serh khawh rih lomi hi a tei khotu cu pakhat lawng lawng a um. Cucu kan Pathian hi a si. Kan Pathian lawng lawng nih hi zawtnak hi a tlauter kho i, a damter khawh.\nHi ka zawn te ahhin kan unau Mizo hna hi zohchunawktlak bak an si. Covid-19 testnak caah Swab test timi an tuah lai paoh ah thla an cam tawn. Anmah fimthiamnak nakin Pathian tu an i bochan deuh. Hakha le thantlang sibawi hna zong hi bantuk hin, zei an tuah lai paoh ah thlacam ta hna sehlaw, kan ram hi a him peng ko lai i, a zawmi zong an dam peng ko lai!


Myanmar ram thimnak a tlamtlinnak hnga ralkap nih kan bawmh hna lai - Min Aung Hlaing | THE CHIN EXPRESS\nMyanmar ram thimnak a tlamtlinnak hnga ralkap nih kan bawmh hna lai – Min Aung Hlaing\n2020 Myanmar ram thimnak cu zalong te le ningcang tein a kal khawhnak hnga ralkap nih kan bawmh hna lai, tiah Myanmar ralkap bawizik Min Aung Hlaing nih a chim.\nJapan Ramdang Vuanci Toshimitsu Motegi le Ralkap bawizik Min Aung Hlaing cu August 24 ah suimilam 1 chung tonbiaruahnak an ngei.\nToshimitsu Motegi nih tu kum thimnak cu zalong te le ningcang tein a kal khawhnak hnga ralkap lei nih nan telpi hna lai ti kaa ruahchan tiah a chim i a cunglei bantuk in Min Aung Hlaing zong nih a chimnak hi a si.\nMin Aung Hlaing le Toshimitsu cu Naypyitaw um Zeyar Thiri Hall ah sml 1 chung tonnak an ngei i Rakhine state ah a cangmi kong, Ralkap nih tapung an umnak hmun tilo a dang hmun pawl ah September 30 tiang raltuk rih lo ding kong le 2020 Myanmar ram thimnak kong hna an ceih.\nJapan lei nih Myanmar ram cu democracy ram a sernak ah kan bawmh peng ko lai tiah Toshimitsu nih a chim.\nJapan Ramdang Vuanci Toshimitsu Motegi cu Pi Aung San Suu Kyi he zong tonbiaruahnak an ngei i Japan le Myanmar ah caan saupi a um cangmi pawl cu ram 2 kar khualtlawnnak nawl pek hna dingin lungtlinnak an ngei.\nToshimitsu nih Suu Kyi he biaruahnak an ngeih lio ahcun Myanmar cozah emergency budget caah 30 billion yen ($283) kan in cawih hna lai. Cun, Covid-19 ruangah a tlami sipuazi tunmer nak caah 15 billion yen kan in cawih hna lai tiah a chim.


Myanmar President U Htin Kyaw A Rian In Aa Din\nInnpiMyanmarMyanmar President U Htin Kyaw A Rian In Aa Din\nMYANMAR: Nihin zinglei ahkhan Myanmar President U Htin Kyaw cu a rian in dinh a duh cang caah a dirhmun cu a chuahtaak cang tiah theih a si.\nState Counsellor Aung San Suu Kyi hruaimi Committee nih President thar thimnak cu na tuah lai than lai tiah NLD lei in chimrel khotu Monywa Aung Shin nih a chim.\n“Zei bantukin dah President kan thim lai ti cu kan i ceihhmai than lai. Aung San Suu Kyi hruaimi committee (phu) nih President thar thimnak kong ceihhmainak cu an tuah lai ka zumh. NLD party nih direct in thanhnak a chuah lai lo. Hi kong hi cu cozah le parliament deuh nih an tawlrel ko lai”, tiah Monywa Aung Shin nih a chim.\nPhunghrampi Dal 73 (b) ning in cun ni 7 chungah President thar hi thim ding ti a si tiah President Zung in cathanh tawite an chuahmi ah an tial.\nCun, Phunghrampi ning in cun Vice President 1 Myint Swe hi ni 7 chung cu Acting President a tuan chung ding a si.\nPhunghrampi Dal 73 (a) ah ‘Vice President pahnih chungah President thimnak ah thimfung tambik, a pahnihnak a hmutu nih, rian in ngol/dinh, thihloh le adangdang ruangah zungzal chamhbaunak/tlamtlinlonak a um i President rian/dirhmun a lawn ahcun, Acting President tuan ding’ tiah a um.\nPhunghrampi Dal 73 (b) ah ‘Union Parliament nih ceihhmainak an ngeih chungah President rian a lawn ahcun Acting President nih ni 7 chungah President thar thim dingin Union Parliament Lutlai sinah thawng a thanh zawkzawk lai’ ti a si.\nAtu bantukin U Htin Kyaw aa dinhnak a ruang cu tling le fiang in President Zung nih an langhter lo nain, ‘a ngandam lo ruang bik ahhin aa dinhnak a si ko tiah NLD lei chimrel khotu Monywa Aung Shin nih a chim.\nKum 2 chung cu President dirhmun in rian a tuan ko nain U Htin Kyaw a riantuannak hi a lang kho lem lo, Aung San Suu Kyi i a mi hmanmi menmen khi a si ko.\nKan hnu kum te khan, mipi nih cun cheukhat ni/caan sunglawi hmannak ah a baunak ruangah le a derthawmnak mithmai ruangah kum 71, U Htin Kyaw a ngandam lonak cu an rak theih ngai cang. Cun, ramleng zong ah aa thlop len cang.\nRef: Mizzima, The Irrawaddy


Tu lio thawngpang kan thei mi cu lung a mit ko, Kawlram thawngpang si seh, vawlei cung ramthawng bik US le pahnihnak Russia cu Ukraine kongah i tuk kho dirhmun an phan cang. Mah bantuk in thawngpang a um lio ah Bristish zong nih thawngpang a vun ngei ve than i Russia nih Ukraine a tuk ahcun, NATO nih an hriamnam pawl hna cu Estonia, Latvia, Lithuania &Poland lei ah chia an nih tim. Atu hi Britain nih ralkap\nEstonia ah a rak chia cang mi hna cu i tuknak a um sual ahcun tiin ralkap 820 a kuat chap hna. An dihlak in\nralkap 1,200 an si cang. Atu hi Poland ah ralkap 140 a chia cang i, cun Ukraine ram ah 100 an kuat cang hna.\nBritish nih a chim ningahcun, Russia nih Ukraine a tuk ahcun Britist nih Ukraine a bawmh lai tiin a chim. Atu thil umtuk ding a dik lo caah NATO nih, Estonia, Latvia, Lithuania & Poland aralkap tampi a kuat chap hna lio a si, The Times nih a langter ning ahcun, Ministry of Defence nih i tuk ah um sual ahcun caan tlawm pal ah ralkap tampi kuat kho ding in an nih tim tiin a langter NATO Secretary General Jens Stoltenberg nih\nCNN sin ah a chim ning ahcun, a tu hi NATO ram pawl nih Russia sanctions nak ding in thil an tuah lio a si tiin a chim. Cred-RTK\nKawlram thawngpang dang….Magway ramṭhen, Myiang peng chung ah kutin cawh mi zii-nan(oil) umnak hmun\npawl cu nihin January 23 zingka ah mei in an khangh, tiah mipi vengtu ralkap hruaitu pahnih sin in theih a si. Myiang le Pauk peng kar ah a um mi Ciatsuaing le Tayetkan zii-nan i a chuahnak hmun cu ralhrang 300 hrawng nih an luhhnawh hna i zii-nan khor a ngeitu pawl phaisa 200,000mmk in 300,000mmk kar cio an hal hna. Phaisa a pe lo mi zii-nan\nkhor ngeitu pawl an zii-nan khor cu mei in an khanghpiak hna, tiah Myiang-PDF hruaitu pakhat nih a chim.\nZii-nan khor khangh kong a chimtu PDF hruaitu pakhat nih cun, “Cuka hrawng i zii-nan an chiahnak\nhmun le khor pawl cu mei in an khangh hna. Zii-nan khor le an inn zong aa naihte hna. Zeizat dah an khangh cu fiang in kan thei rih lo,” tiah a chim. Ralhrang nih an khangh ruangah Tayetkan zii-nan umnak hmun pawng ah an khawn cia mi zii-nan Gallon 500-1000 hrawng an chiahnak hmun pathum cu a rawk, tiah\nMyiang-PDF rianngeitu Khun Chiah nih Myanmar Now ah a chim. “Atu tiangah ziinan an khawnnak\nhmunthum cu a kaang dih cang. An kan hal mi phaisa kan pek hna zong ah a hnu deuh a ra mi nih an kan hal ṭhan i kan pek hna lo ahcun an khangh ko,” tiah zii-nan khor ngeitu pakhat nih a chim. Myiang peng nitlaklei ah a um mi, Kyouk-Kuat zii-nan umnak hmun zong kan hnu lei zarh chung ah phaisa 100,000 an hal ve hna i a pe lo mi zii-nan khor 30 hrawng mei in an rak khangh, tiah theih a si. Cre-TCP


Nupawl An Thin A Han Cang Hnu Ah Cun Tih An Nung Kho Taktak Khi Si Singapore Ah (+Video) – Onlinenungak\nNupawl An Thin A Han Cang Hnu Ah Cun Tih An Nung Kho Taktak Khi Si Singapore Ah (+Video)\nTulio thawngpang theih cu dahngai ramkip hmunkip ah buainak kong deuh long te a si ko. Cu an buainak konglam tucu a phunphun in an si hna i an buainak thilphun cu ai dang cio hna. Kawlram nungak pawl zong hi ram a har tuk ruang ah le chungkhar pawcawm nak caah tiin ramdang ah riantuan a kal mi zong minung tampi an um cang hna.\nSingapore ram Part time i Inn rian a tuan mi pawl Kawlram nungak pawl cu Vai tlangval a nei mi nungak pakhat nih cun a hawi le pawl an tak an i kholh lio… An i hnilh lio ti bantuk pawl kha a thlitein video a rak zeih tawn hna i a tlangval pa cu a rak pek tawn. Cukong cu a hawi le pawl nih an theih tik ah an hawi nu cu faktuk in an hro i an sik a mah nih cun..\n” ka tuah nemman loh nan ka puh sawhsawh le a si tiah a el chih hna ti a si.Nupawl an thinhan cang hnu ah cun tih an nung kho taktak khi si. A tanglei ah a video kan van chiah zoh cio khawh van i zuam hna usih.


Hakha COVID-19 Hrik A Ngeimi Nu (Kum 18) Kal Umnak Theih Khawh Tawk le Theihngalh Minung Biaruahnak Part (1) - THE CHINLAND POST\nHakha COVID-19 Hrik A Ngeimi Nu (Kum 18) Kal Umnak Theih Khawh Tawk le Theihngalh Minung Biaruahnak Part (1)\nHakha COVID-19 Postive Case 150 by Nang Pi April 29, 2020 10:15am\nThe Chinland Post-Hakha| 2020 April 29| Kawlram Ramkomh Ngandamnak le Lentecelhnak Zung nih April 29, 2020 zing 7:00am thawngthanhnak bantuk in Hakha ah COVID-19 Hrik a ngeimi Case.150 nu (kum 18) cu Tuluk ram in Kawlram a rak phanmi a si. Hi kong he pehtlai in a um kalning le Cozah lei nih zeitin dah an tawlrel timi zapi theih kho dingin kan van langhter.\nCozah lei rianngeitu upa zong kan pehtlaih hna nain a cheukhat cu an imanh lo ruang le phone an tlaih rih lo ruangah kan van langhter kho dih rih lo. Pehzulh in thawngpang a ummi kan rak langhter than lai. Hrik a ngeimi nu min kan rak langhter lai lo.\nCozah Cenan Cakuat 2020 April 16 Ca\nKawlram Ngandamnak zung le Lentecelhnak zung nih COVID-19 Mizaw No.150 fehtermi Nu (Kum 18) (Tiphul Khuami) cu Tuluk ram in Muse khuapi cu March 20, 2020 ah a phan, zan an riak I a thaizing Mandalay lei a lan i March 23 (Monday) 1:00 ah Mandalay a phan. Manalday Cargate pawngah a riak I March 24 (Tuesday) zing 8:00 ah Motor in a chuak i March 25, 2020 zing 1:00am ah Kalaymyo a phan. Kalaymyo Taung Za Lat Sang No. 3, a hawi sin ah a riak. April 5 zanlei 4:00 ah Kalay in Hakha lei a kai tiah Kalaymyo IPRD nih April 16 Cenan cakuat chirchan in Kalay peng Cozah thawngthanh zung (IPRD Kalay) nih an Facebook ah an langhter.\nCozah Cenan Cakuat April 16, 2020 ning ahcun Taungzalat Car Gate motor fami 6N/5162 motor rangmi in 4:00pm ah an chuak I April 6 zanlei 1:30 ah Hakha, zanlei 13:30 ah Tiphul an phan tiah an langhter. A pa (kum 50) nih Tiphul um rihnak kong Tiphul Cazi Pu Tha Lian nih Hakha penguk zungbawi U Myint Oo sin ah April 16, 2020 2:30pm ah thawng a thanh tiah aa tel. April 16, 2020 2:45pm ah Hakha penguk bawi nih Hakha siizung zunguk Dr. Mang Biak Kung cu thawng an theihter i April 16, 2020 3:30 ah Hakha Facility Quarantine chiahnak an phak pi tiah aa tel. Hi ni an chiah lio ah Pa minung (8), Nu (4) an zapi minung (12) an um tiah theih a si.\nFacilty Quarantine Um Ve Mi Pakhat he\nApril 21, 2020 (Tuesday) kan hnu zarh lawngah Facility Quarantine ah a rak lutmi a si. Kalay Home quarantine ah kan in chiah tiah an ka ti i Nurse le rianngeitu pakhat zong nih an rak ka zoh ballo a ka ti. Hakha hna a phak in Khua hna ka kal, Stawberry dum hna, Tiva hna a hawi le he an kalnak kong a chim. Pyidawta ah ka pu a um, Khuathar lei ahkhin ka unu va le an um a ti. Hakha khuathar lei ka um lio ah Tuluk a tlungmi tiin an ka report I an ka tlaihmi a si tiah a ka chim. Tikholhnak pakhat, tipung pakhat kan ihrawmmi hi kan sia a remlobikmi a si. Mizaw cu 10:00am lawngah siizung an kalpi khawh. (COVID-19 hrik ngeimi he an ichonhbiaknak kha TCP ah a chimning a si) Nan ichonhbiakmi tih a nung lo maw ti biahalnak bel cu mask hrukbu lamhla nawn I biaruahnak a si I ka him ko lai tiah ka ruah.\nTiphul Khuabawi Pu Phun Cung Chonhnak\nA damlo tiah timi kan fanu hi Tuluk in a rak kir lai tiah kan theih le cangka in kan thin a phang cio i khua lei rat lo in Hakha siizungah lei khual chiahnak ah um seh tiin khua upa meeting kan ngei. Cu tikah Kalaymyo ah ni (14) Home Quarantine an chiah cangmi cu a poi lai lo a tha ko lai tiah kan khua Nurse lei nih an ti caah khua zong cu a rak phan ko. Khua ah zarhkhat hrawng a um.\nHakha penguk zung zong thawng kan thanh hna nan ka cun a tlam a tling lo, ca in rak tial u a kan ti caah zeihmanh kan tuah tilo. Kanmah khua Nurse sin zongah report kan pek I cunglei a chimh tik hna ah Kalay ah zarhhnih an chiah cangmi cu a ngah ko an kan ti.\nCu ticun khua ah zarhhnih a um hnu ah Hakha ah a u le a chung le sin um ah a va kal I Hakha thawngpang a chiat le cangka in Hakha Khual chiahnak ah an va chiahmi kha a si.\nA chungkhar umtti a nu le pa a nau tiah an zapi minung (4) an si. Khuate lei cu ralrin awk kan thei lo i a duhnak paoh ah a kal a leng ko. Kan khuapi in kan zawtnak an kan chek lo ahcun theih awk tha phun kan silo. A nu le pa zong lo ah an kal I ka va auhter hna lai ka ti. Tiphul hi inndong 100, minung 456 a ummi khua a si I Cozah lei nih Nurse (2) an chiahpiak hna. Hakha COVID-19 runvennak ah pakhat cu Hakha ah a um peng I Nurse (1) lawng khua ah a ummi a si.\nTiphul Nurse Nu he Chonhnak\nChimnak nawl a ngeimi ka si lo i Media nan si caah Peng Cozah sin ah chonh ko law a tha deuh lai.\nCOVID-19 Hakha Case.150 He Room khat a Umti Mi pakhat he Chikkhat\nRoom pe 50 fai a kaumi pakhat ah minung pathum a ki le ki in a kan chiah, eidin thilpek tbk ihrawmmi zeihmanh kan ngei lo I ruah awk ka thei lo. Ngakchia te a si rih tikah a zawtnak pakhat hmanh a lang lo. Hrik angei an ti tikah ka lautuk, rawl zong ka ei kho rihlo.\nZungput (Toilet) hi pakhat cio a kan chiahpiak, a zawmi hi Toilet No.2 a hman. A poi tuknak pakhat cu Tikholhnak room pakhat lawng kan ngei, Tipung pakhat lawng kan ngei. Cucu Nu minung 10 kan um I kan hrawm dih. Cucu Cozah lei nih tikholhnak le tipung a dang tein or pipe tal in kan pe hna sehlaw ka duh bik. Hand Gel zong kan ngei lo, an kan pe fawn lo. Mask zong ka luhnak I pahnih lawng an kan pek rih.\nRungrul thahnak sii kahmi zong nihin zawtnak an hmuh le cangka lawngin an rak kah ka theih. Felfai deuh in an kan kahpiak ahau. Kan dirhmun theih a si lo.\nChonh Khawh Rihlomi (An imanh deuh rihlo caa kan izuam cuahmah rihko)\nVuanci Pau Lun Min Thang\nDr. Mang Biak Kung\nHakha Peng Uk zung U Myint Oo\nTags: Hakha COVID-19 Postive Case 150, Hakha COVID-19 Postive Case 150 by Nang Pi\nPrevious ချင်းအမျိုးသားရေးဆယ်စုနှစ်သမိုင်း| ခ်င္းအမ်ိဳးသားေရးဆယ္စုႏွစ္သမိုင္း\nNext COVID-19 Hakha Case 150 Video Kong Careltu Theihternak


Kawlram Ah A Um Mi Nih A Rannak In Raksok Ve Uh! America Rammi Si Khawhnak (Diversity Visa) Sok A Ngah Lio Te A Si Hih – Chin 11 News\nKawlram Ah A Um Mi Nih A Rannak In Raksok Ve Uh! America Rammi Si Khawhnak (Diversity Visa) Sok A Ngah Lio Te A Si Hih\nAmerica Rammi si khawhnak (Diversity Visa) DV sok ning. (Myanmar(Burma) ram mi nih sok a ngah lio a si).\nAmerica DV 2022 kong he pehtlai in a tanglei ah a herh mi pawl kan rak thil chih\nDV 2022 Program cu phaisa fangkhat hmanh dhi lo in sok khawh mi si i October ni 7 in November 10 tiang a tanglei https://dvprogram.state.gov ah hin mah tein fawizaang ngai in sok khawh a si.\nBiapi ngai in chim ahcun\nA soktu ding mi hi Myanma ram ah a chuak mi a si lai i Myanmar ram passport a ngei mi a si lai.\nCawnnak lei ah a tlawmbik tanghra aung a si lai. A si lo le a lnuacia kum nga chung Myanmar ramchung ah a um i a tlawm bik kum 2 tal rianttuan mi a si lai. A cunglei chim mi ah na tlin ko a si ahcun America DV sok kho dirhmun ah na um ko.\nNa sok tik ah a tanglei kong hna hi fel ngai in le dik tein na ttial hna an hau lai.\n1. Name Na min kha na passport cauk ning bak tein khan na ttial lai. (Tachunhnak- Shwe Yee Oo si ah cun last/family name ah Oo, first name ah Shwe Yee tiah ttial ding si lai. middle name ttial lo a ngah ko. Cuti silole first name ah Shwe, Middle name ah Yee, Last Name ah Oo ti zong in ttial a ngah tthiamtthiam. Na min pakhat ah Moe timi pakhat lawng a si ahcun last name timi zawn ahkhan ttial ko law zeidang ttial chap hlei a hau lai lo.\n2. Gender male/female. Pa na si ahcun male၊ Nu na si ahcun female tiah thim.\n3. Birth Date(Chuah nithla) Na chuaih nithla kha Ni Thla Kum tiin ttial.\n4. City where you were born (Na chuahkehnak hmun na chuahnak cazin ning tein ttial).\n5. Country where you were born Na chuahkehnak ram (Myanmar)\n6. Country of eligiblity for the DV Program DV sokkhotu ding ram ah Myanmar (Burma) aatel caah “Yes”, tiah ti ding.\nNa passport number kha na ttial lai. Valid a simi passport a si ah a ttha lai.(Valid a dih cang mi a si zong ah a poi lo nain ttuanvo ngeitu lei nih an check hlan ah renew na tuah a hau lai). Passport a ngei lomi nih hi DV hi sok khawh a si lai lo.\n8. Entrant Photograph Hmaanthlak hi a biapi taktak mi a si. DV sok tik ah hmaanthlak hi nunak pakhat tluk bak in a biapi mi a si caah i raalrin taktak ah a ttha.\n* 2″ velchum, colour hmaanthlak a si lai.\n* A fiangfang mi te a si lai.\n* A luancia thla ruk chung i naa thlak mi a si lai.\n* Camera ttha tein a zoh mi a si lai.\n* Background(Hnulei) a raangmi a si lai.\n* Colan a ummi angki a si lai. Uniform hruk mi batnuk si lai lo.\n* Lukhuh၊ mitbenh၊ Earphone၊ Bluetooth tibantuk zeihmanh i thuamhchih lo ding a si lai. Na hmai velchum ttha tein a lang dih lai.\n* Online in sok ding a si caah JPEG file a si lai.\n* File size 240KB nak in a tlawm lei a si lai i 600 x 600 pixels dimension a um mi a si lai.\n* Ngakchia hmaanthlak tuah dnig a si ahcun a hngawng ding tein a chiah lai i Camera kha ttha tein a zho lai. Kum tling rih lo ngakchia caah a tthabik cu motor tthutdan/ngakchia tthutdan cung ah thilpuan a raangmi te phah in an hngawng ding tein le Camera ding tein zoh mi hmanthlak a si lai. Abiapit tuk caah Camera thlak a thiam mi te sin ah i thlak ah a ttha khun. Acung lei chim mi ning in tthat tein tuah dih hnu ah memory stick ah i kin ah a ttha.\n9. Mailing Address Umnak address in care of (optional a si caah tial lo a ngah) Address line 1 le 2 ah Inn number/ Condo inn number၊ Lam min၊ Pengtlang tibantuk pawl hna kha Ingtthawngsuh cazin chung i a um ning tekhan felfai tein ttial khumh ding a si lai. City ah khan biana ah Hakha, District/State ah Hakha, Postal Code (Na imnak khuapi zip code na hngalh lo ahcun Post office ah hal hna. Cu ti silole google zong ah kawl khawh a si ko.(zip code um lonak humn si ahcun box ah a um lo tiah(no postal code) tiah ttial ko).\n10. Country where you live today Nihin i na tthutdir/umnak khua/ram ah khan tahchunhnak ah Burma, Singapore, Japan tibantuk in tial a si lai.(DV na sok mi na hmuh sual a si ahcun kha na ttial mi ram i Police hnalhpinak catlap na herh te lai).\n11. Phone Number Optional a si caah ttial lo zong a ngah ko. Ka ttial lai na ti si ahcun Myanmar ram caah cun +95… tiin 09 kha 0 ttial lo in 9 in na phoen number kha na ttial lai.\n12. Email Address Hihi a biapi taktak mi a si. Zungzal in na hman mi Email kha na ttial lai.။ Mah pumpak mintling in le address dikmi in rak tuah mi a si ahcun a ttha chinchin.\n13. Highest Level of Education Cawnnak lei ah dot 1 in dot 10 tiang a um lai. A hramthawk tein tanghra aung si lai kan ti bang in, High School Diploma level tal hi a tlawmbik ah ngeih a hau lai.။ Degree ngei cia na si ahcun, University Degree, Master Degree timi pawl kha na thim hna lai. Cawnak sang deuhdeuh ngah ding fawi deuhdeuh ve!!!\n14. Current Marital Status အပျို Nupi/Va ngei le ngei lo kong ah fiang tein na ttial lai. Nupi/Va ngei cang ko buin ngei lo i na ttial i na sok mi na ngah hnu i chungkhar ngei na ti a si ahcun an i khrih tthan ko lai. Sok lio ah chungkhar ngei rih lo in sok hnu ceo ah na ngeih a si ahcun Tthitum Certificate hmuhsak in KCC he i ceih tti tthan khawh a si ko lai.\n15. Number of Children Ngakchia ngei na si ahcun kum 21 tan na fale kha ttial chih dih ko hna. Nulepa( nih nan sok mi nan hmuh sual pingpang a si ahcun fale dik lak zong an i tel dih). Ngakchia titik ah, mah chung chuak theng lawng si lo in Upadi ning tein cawmken mi ngakchia fale zong an i tel ve kho ko.\nAtu cu zeitin in dah America DV sok ning a si na hngalh cang lai dah tiah ruahnak ka ngei.\nNa lung a um i sok na duh sual a si ahcun, October 7 in November 10 kar ah sok ding a si lai. A dong lai a nai cun soktu an tamtuk hringhran caah website error tete zong si sual a fawi te caah sok na duh si ahcun tuan lei kap (deadline hlaan) ah rak sok ve hrimhrim ding in kan duh piak. Na sok dih tik i confirmation Number kha print out tuah law felfai tein i kin ding philh hrimhrim hlah.\nDV he pehtlai in hal tawn mi biahalnak pawl hna zong tuan ah lehkhawh kan hun i zuam lai. Hitluk caan ttha hi thlah lo in i zuam ve cio hna usih tiah kan sawm hna.\nNan dihlak sin ah vantthatnak um ko seh.\nZawn Ruahnak Tampi he:\nHenry Chan Thang nih Chin ca in ka rak leh.\nCredit Burmese Wifey\nLaknak: Henry Chan Thang’s Page


Mi Tampi Nih Hngalh Lomi Norway – Chin Community in Norway\nSenri magazine tawlreltu hna nih Norway kong capar tial ding in an ka sawm ve caah catial ding cun kai hun i tim ve nain ram pakhat kong a si caah tial ding a tam i zeideuh khi ka tial lai ti thim kai harh ngai. Ahmasabik ah Norway kong tialmi cauk pakhat hnih ka kau, internet zong ka kua. Sinain ka tial duh deuhmi kha hmun pakhat te ah hmuh a har deuh caah a thim tu in ka thim hna, cupinah keimah ka duh deuh mi hna le theih tha deuh a si lai tiah ka ruahmi deuh kha ka khawmh hna i capar cu tial hram ka vun thawk ve.\n‘Mi tampi nih theihlomi Norway’ tiah a tlangpi ka taar tik ah aruang tampi khi research hei tuah ning law, mi nih an theih lonak a suallam khi hei tial hna ning law a dawh ngai nain ka capar nih kha bantuk kha a tial fawn lai lo. Ka capar nih ai timhtuahmi cu, kan miphun hna zong Norway ah tampi kan phak tik ah ram chung ummi hna nih zeitindah an tlawnleen, zeibantuk minung le cozah dah a nawlngeihnak a ngei hna i, ramchung um minung hna nih zeibantuk ruahnak lungput dah an ngeih timi pawl kha tam deuh in kan thei kho deuh hnga maw ti ruahchannak he tialmi cu a si. Ram hmete pakhat a si caah le minung tlawmtuk an umnak a si caah ram dangdang sin ah cun min ngei/thang ngai si hmanh hlah sehlaw kan miphun tampi nih kal duhnak hmunhma ram pakhat a si i kan miphun a kan thahnem tu le kan i dawrnak a si ve cang. Malaysia le Thailand hrawng kan miphun hawi pawl ramdang lei hmunhma chiahthannak (resettlement program) a hngak mi hna cheukhat kaa in ka theihmi cu, Norway ka kal lo ding ah cun, kum 3-4 zong hngak rih ko ning, ram dangdang kal nak in cun saupi hnah zong ah a tha deuh ko lai an ti.\nHitluk in ram tha, thangcho pakhat le kan uar mi ram pakhat a si ko buu ah a kong tha deuh in a thei lomi kan tam kho. Senri magazine tawlrel tu pawl nih zong nih Chinmi a thawng in kan phanh/khua kan sak nak Norway ram kong tam deuh in theih a herh ko an ti ca zong ah a si kho men tu bantuk in capar tial ding in an ka sawm cu an cung zong ah lunglawmhnak chim cawk lo ka ngei.\nHi ka capar chung ah Norway kong hi then 4 in ka then lai i tial khawh kai zuam lai. 1. Norway minung pawl le an tuanbia 2. Uknak phunglam umtuning 3. Norway Nuphung (Norwegian society and culture) 4. Norway ram chung um ramdang in a rami minung hna kong le biadonghnak hna an si lai.\nNorway tuanbia le an minung hna kong (The people and history of Norway)\nNorway ram tuanbia zoh tik ah a tlangpi in dal 5 in then ka duh.\n800-1050 AD (Hi lio caan hi ‘’Viking age’’ tiah an auh. Aruangcu, hilio minung pawl hi pakhat le pakhat rili cung in damiah i tek lio chan a si. Cun Vikings chan minung pawl hi dahmiah lawngte an rak si ve lo, lothlo midai/tha zong an rak tampi ve. AD 900 lio in siangpahrang uknak phun an rak ngei cang.)\n1030-1350 AD (Krihfa biaknak a lut (AD1030), Kaatzawtnak (AD1350) a rak tlung i cheuthum cheukhat an rak thi dih.)\n1380-1814 AD (Danmark kuttang ah kum 400 renglo a um hnu, 1814 ah ram hruainak phunghram zong anmah tein an hung ngei kho. )\n1814- 1905 AD Norway cu ram pakhat dirhmun a hung si cang nain Sweden he ramdanglei pehtlainak riantuannak (foreign affair) le siangpahrang an i hrawm rih.)\n1905- tutiang (Mah tein siangpahrang an hun ngei kho, ram pakhat tlamtling an hung si cang. 1913 kum ah nu pawl zong hruaitu thimnak (election) ah vo thlak khawhnak nawl an hun ngei.)\nNorway miphun pawl hi Norseman timi miphun tengnge pakhat an si ve.Norseman pawl cu Vikings pawl ti zong in an rak auh hna. Norseman timi a suallam cu, chaklei ummi minung tinak asi. Scandinavia ram um minung pawl vialte hi chuahkehnak ai khatmi miphun pakhat lawng te an si hna. An holh hmanmi zong zoh tik ah chaklei germany holh (north Germanic language) phun a hrawmmi an si.\nNihin tu ah cun Norway ah ramdang miphun 213 renglo hmuh khawh an si cang. Norway kokek taktak chimloin mitambik a ummi hna cu; Poland, Sweden, Iraq, Danmark an si i, Sami, Pakistan, Vietnam, Philippine, Swedish timi pawl zong tam ial an um ve. Ramdangmi 100 chung ah 40% dengmang hi Norway rammi sinak (citizenship) an hmu cang hna. www.ssb.no ah hmuh khawh a si mi cu, Norway milu cheuhra cheukhat silole 9.7% cu ramdang he thisa pehtlainak a ngeimi kan si cang. 2008 chung ah 460, 000 renglo ramdang mi milu zat kan phan cang ti a si. Tulio i a kartbikmi zong hi kanmah ramdangmi lawngte kan si tik ah 2060 hrawng ah cun Norway ram hi ramdang hrihhram a ngeimi miluu zat an tam deuh cang lai tiah an tuak cang.\nKawlram minung zong 1989 tein Norway kan rak phan cang. 1990 ah Aung San Kyi a voikhatnak international daihnak laksawng (Rafto Prize) a rak pe hmasa mi hi Norway an rak si. Nihin tu ah cun kawlram minung 2000 leng an um cang tiah Norway immigration document chung ah hmuh khawh a si. Norway um kawlram minung zoh tik ah refugee background in a rami kan tambik. Hi hna lak ah Chin le Karen hi tambik cu kan si. Riantuan bak i a rami zong mi tlawmpal cu ai um, university tiang hmanh ah professor a tuanmi zong an um ve.\nNorway uknak phunglam umtu ning (Political system of Norway)\nNorway ram cu mipi nih thimmi hruaitu pawl umnak (Representative Democracy), le uknak phunghram ning in a cawlcangmi siangpahrang pennak (constitutional monarchy) ram pakhat a si. Ram chung nawlngeihnak sangbik cu storting (Norwegian parliament) ah ai hnget. Siangpahrang nih uknak kong ah nawlngeihnak a ngei lo, ram a lubik (the head of the state) sinak in ram le mipi hna ai a awhtu menmen a si. Cozah i thimnak ah ai zuammi political party tam nawn an um i, mipi vo tambik a hmumi hna nih cozah (Government/regjering) an ser. Cu hna nih cun, mipi thimmi (parliamentary representatives) pawl hna nih hnatlaknak an ngeih cangmi riantuan ding pawl kha an tuan. Cozah nih duh poh in rian a tuan khawh lonak ding caah storting nih control a tuah i, mipi duhnak kha cozah caah thimmi minung pawl hna nih an tuan nak (implement) ding caah storting nih a nawr. Cozah tutlai (Head of Government) cu prime minister a si.\nNorway ram hruainak cu Social Democractic ti zong in an auh, aruangcu; an ram hruainak ah socialism zumhning hmuhkhawh a si ca zong ah a si. Ramchung political party nganbik tulio coalition cozah a sertu hna hi social democractic labour party (AP) cu an si. Ramchung company nganpipi (Telenor, NSB, Vinmonopolet tbtk) hna cu cozah nih an tlaih hna or cozah nih share tamdeuh a ngeih hna i ram mipi hna nih a miak kha lam tampi nih an i cheu ve than. Kha bantuk in cozah lei in mipi herhmi cheuhbeuhnak a ummi kha social welfare state ti zong in an auh. Norway ah socialist ideology cu thawng ngai in hmuh khawh a si nain, Ramchung nawlngeihnak hi tiang ka tial cangmi chung ah cungbik/lubik (state level) ram hruainak a tlangpi cu alang i, abiapi tuk ve mi ramchung hmunhma then cozah fa tete ( Fylke og Kommunestyret) kong tlawmpal in ka hun tial rih lai.\nHi bantuk in cozah fatete hmunhma pakhat cio ah kan herh timi i a idea taktak cu, ramchung minung hna authawng/duhnak kha national level riantuantu hna nih theihpiak a har deuh caah lam naih te ah nawlngeihnak sangbik a ngei vemi cozah tawlreltu pawl kan herh timi ruangah a chuakmi a si. Khua hmunhma cozah fa tete hruainak phunghram (Kommune loven) hi 1837 kum tein Norway cu an rak ngei kho cang. Hi phunghram hi 1814 ah serhmi phunghram (Grunnloven) he ai lo lomi a si. Kommuneloven nih a chim vemi cu, thimnak hi kum 4 ah voikhat tuah ding in a ti ve. Ram chung hruainak thimnak (election) hi phun 2 in a um i, kum 4 ah voikhat veve an si fawn caah kum 2 dan ah thimnak voi i kan ngei tinak a si( Stortingsvalg le Kommune/fylketingssvalg). Kum 2008 tiang ah khan ram chungah fylke 20 le kommune 430 a um. Fylke khi pyine ti u sih law kommune khi myone ti ah cun a theih a fawibik rua ka ti. Kommune le fylke hna nih an ngeihmi uknak (administration structure) khi tam deuh cu ai lo ko. Min auhdaan tete lawng khi ai dannak an si. Bianaah kommune thimmi uknak lubik cu, kommunes ordføre ti a si i fylke zong ah fylkeordfører ti a si ve ko. Uknak (administration) lei ah cun fylkerådmann le kommunerådmann hna hi lubik an si ve.\nNorway nunphung (Norwegian Society and Culture)\nMinung tampi nih nitlaklei ram minung pawl an nunphung hi cu ai lo dih ko lai tiah fawi tein ruah sual a fawi te. Sinain ram khat le ram khat miphun pakhat le pakhat an nunphung/nun ning (way of life) i dannak an rak ngei cio. Norway miphun pawl zong nih an nunphung kha ram dangdang, abikin Americans pawl nunphung he tahchunhnak an tuah ve lengmang tawn. I lawhlonak tete langhter khawh an i zuam. An nunphung tete kha fek tein tlaih le kilkawi khawh an i zuam ve.\nNorway minung pawl nih kan nuphung tiah uang ngai in an langhter ve mi hna lak ah theihawktlak a si rua tiah ka ruahmi hna cu; Innchungkhar (family); nunphung hna hi zeitindah an thancho ve lengmang tiah cun, chungkhar in ai thawkmi a si caah abiapi bik a tungtlangpi cu innchungkhar in ai thawk tiah an ti. Innchungkhar pakhat thawknak ding caah thitumnak hi abiapibik a pakhatnak ah an chia lo. Chimduhmi cu, thihumnak um loin innchungkhar nuam/dawh tein ser khawh a si ti duhnak a si. Mi nih upatmi hna Norway minung tampi cu thihumnak um hmasa loin innchungkhar a dirhmi an tampi. Nu (women); Nu pawl hi phunghram lawng ah covo tluk tein an pee hna lo i, nitin chungkhar, khuachung khuasaknak zong ah pa he ai khat tein chawnhbiak, upatnak peek an si ve. Nu pawl hi 1913 lio tein tuanvo/covo tling (elction ah vo pekkhawhnak) an rak pek cang hna. New Zealand (1893), Finland (1906) hna hi Norway hlan ah nu hna kha pa he ai tlukmi vo thlak khawhnak an rak pek hna. Jante Law; Norway biazaai tialthiam minthang Aksel Sandemose nih Norway nunphung a langhter ngai mi phunglam a tial I cucu Jante Law tiah theih a si. Hihi rel tik ah a langbikmi cu; Norway pawl cu midang nak in a thiam/thei/tha bik ah ai ruat lomi mah um in a um duhmi miphun an si nak a lang.\nMidang kha nihsawh an hman lo nak zong a lang. Anmah le anmah zong kha midang nih an kan bawmh/zohkhenh lai ti zong an zum duh lo. Mah tein a um duhmi le mi dai an si nak a langhter. Kanmah Chinmi hna zong a thawng in Norway ram ah kan phanh ve tik ah kan hmuh khawh ngaimi cu a cunglei ah ka tialmi nunphung hna khi an si. Upa taar tete zong nih an tefa le hna nih an kan zohkhenh lai i an kan bawmh lai ti an ruat lo. Voikhat cu, thil rit ngai a cawimi taarnu te pakhat cu bus stop lei ah bus tanh ding in tlik ai zuam len ka hmuh tik ah ka zaang a faak ngai I ka va zuanhnawh I na thil cu kan cawipiak lai ka ti. Khuaruahhar tuk in a ka zoh buu in a chimmi cu, ‘Jeg klarer meg’ a ka ti. Asullam cu ka tuah khawh ko tinak a si. An minung hna karlak ah zeibantuk nunphung dah an ngeih timi a langhter ngaingai.\nRamdang nunphung Norway a phak tik ah\nAbikin biaknak dang a ngeimi hna Muslim hna le muisam le nunphung ai dangmi Asian pawl hna nih Norway nunphung he kan I ton tik ah a hlei in kan I harh bik. Tahchunhnak ah Muslim pawl hna nih phunglam an ngeihmi cu; cuarpaar ten a si. Cuarpaar ten lo ah cun an phung ning in a thiang lo tinak a si. Norway ah cun cuarpaar ten khawh a si ti lo, an uknak phung hrim nih a khap tik ah cuarpar ten lo ah cun kan thiang lo atimi hna miphun an phak tik ah haarnak nganpi kan tong. Hi kong hi Norway cozah cunglei tiang ah aphang lengmang mi thil pakhat a si. Cun pakhat rih cu, Asian lei ah fa le chimhhrin tik ah tuk cu kan phunglam a si cang. Mi tamdeuh nih a herhmi zong ah kan ruah I, pehzulh peng a hau ti zong in kan hmuh fawn. Norway ah cun fa le an pum/titsa fahnak pek khawh a si lo tik ah Asian minung pawl caah zulh a har tuk mi a hung si. Nu le pa tampi cu fa le tuk, vuak ruang ah zuung a phanmi kan tam.\nCozah nih immigrant politic an ngeihmi ah abiapi bik pakhat ah an chiahmi cu, integration ti a si. Anmah nih hi biafang an hrilhfiah ning ah ramdang mi hna kha Norway an si lai tinak a si lo I, abiapibik an chimduhmi cu, ramchung ihruainak phunglam (administration system) chung ah mitcaw bantuk in um loin, irem tein nun khawh cio kha a si. I rem tein le mitcaw mi bantuk in khuasak lo nak ding caah a hun herhmi cu, Norway ca le holh thiam a herh I, rian ngeih zong a hun herh. Cu lawng si rih lo, uknak phunglam, kan pawngkam um cozah/mipi zung pawl hna, abikin kanmah he ai pehtlaimi hna zung le buu pawl an riantuannak pawl theih/fian a hun herh cang. Kum tlawmpal chung ah mah tein rem tein nun/cawlcangh khawh timi cu thil har tuk pakhat a si caah, dawt khat hnu dawtkhat in lam an kan hun ser piak lengmang i a tutiang hmanmi lam pakhat cu introduction program tiah min bunh a si. Hi program nih a chuahpimi cung ah biaelnak zong a tam len nain nihin tiang ah cun thlen awk ah ceihnak zeihmanh a um rih lo.\nTulio Norway Ramchung Um Ramdang Minung Hna\nHmunhma tha/sikho deuh pakhat lei ah thialkaam ti cu, vawleicung ah minung khuasaknak ai thawkka in a um cangmi a si ti a si. 1850 hrawng in ai thawk i harsat ruang ah USA lei ah minung thawng a zaa in an rak peem. Kha a rak peemmi hna kha an va karh chin ve lengmang i tulio an chimnak lebang ah cun US ah Norway hrihhram minung million 4- 5 hrawng an um lai ti a si. Ram dangdang zong ah an tampi rih caah asullam cu Norway ramchung nak in ramdang ah Norway miphun pawl an tam deuh tinak a si. 1960 hrawng thawk in Norway zong cu tinam (oil exploration) an hmuhnak thawng in an hun kaicho ve lengmang tik ah, ramdangdang minung pawl an hun luh len ve. Tambik cu Europe in an si nain Asia le Africa lei zong in tampi an ra ve. Minung tamtuk a lut ding an si caah cozah nih 1970 thawk in ramchung lutmi minung pawl khapnak phunglam an hun ser.Cu hnu in cun cozah nih ramchung ah umnak nawl pek a herh ko a timi hna dawrnak a kawlmi hna (asylum seeker) pawl le refugee pawl kha kum khat ah zeizat tiah zohkhenh ai zuam hna. Kum 2008 thawkka ah khan Norway ram chung ah refugee in a lutmi minung 130, 000 hlei te kan si. Tu zong ah hin kum khat ah 1,500 in 2,000 hrawng hi target ah an chiah.\nRamdang minung nikhat hnu nikhat in kan kart chin lengmang. Aruangbik cu, Norway pawl hna nak in fa tam deuh kan ngei, rian le inn le lo kan ngeih cangka in chunkhat le pawl tampi kan auh hna. Muslim buu cheukhat hna nih cun, Norway hmanh hi Islam ram ah canter an duh. Khatlei in Islam hi an karh dan a ran tuk tik ah Norway pawl an thin a phang, milu control kan tuah khawh lo ah cun 2060 ah cun Islam ram ah I can dawh a si tiah islam biaknak a duh lomi buu pakhat nih an phuan chung cang. Biaelnak a tam nain a fiang ko tiah pommi cu, Islam biaknak a ngeimi hi a si khawh chung in karhkholo ding in an I zuam. Cucaah kumkhat ah refugee zeizat an ti tik zong ah krihfa a si khawh ah cun tambik laak an timh. Asikhawhlo tuk hmanh ah Muslim a si lomi biaknak dang a ngeimi tal cu siseh tiah timhtuahnak an ngei. A result pakhat hmuhkhawh a si vemi cu, kum khat refugee quota 1500 hrawng ah kanmah kawlram in a rami refugee hi 70% cung hna kan si. Kawlram in a rami refugee kan ti tik ah 90% cu Karen le Chin kan si tik ah krihfa kan si hna. Chung khat le he itonthannak (family reunification) kong zong ah refugee from Burma cu pakhatnak ruahpiakmi nan si an kan ti ko.\nNorway ram cu an rum, thangcho lawng siloin daihnak, mibawmtu riantuannak kong zong ah thazang amah si khawh tawk in a chuah len vemi an si ko nain Vawleicung ram ngan pipi hna bantuk in mi nih rak theih tuk mi ram cu a rak si ve lo. Keimah sianginn kainak university of Agder ah khin sianghngakchia magazine an chuah mi voikhat ke rel. Capar pakhat ka relmi cu Australia nute nih a tialmi a si. Internet chung in ramdang sianginn kainak ka sok i Norway ah ka hmuh. Culio ah cun Norway cu khua pakhat ah ka rel a ti, Sweden ram chung aum mi khua pakhat ah khin a rak ruah. Chimduhmi cu ramdang ah sianginn kai ding ai timve mi pakhat hmanh nih Norway cu a kong a rak thei lo, khua pakhat men ah a rak ruah caah mi tampi nih theih lomi Norway ram a si tiah kan capar ka dongh ter.\n1.\tI samfunnet 1 (videregående skole cauk)\n2.\tNorge etter 1850 (Norway history after 1850)\n3.\tCamilla Buzzi 2006, Prisoner in our own country\nPrevious Previous post: NORWAY THIMNAK (Norway Parliamentary Election)\nNext Next post: My Personal Chin National Day Message


2020 NUHRIN COVO A BUAR BIKTU RAM 10 | THE CHIN EXPRESS\n2020 NUHRIN COVO A BUAR BIKTU RAM 10\nUN _ Human Right Phu nih 2020 chungah nuhrin covo a buar bikmi ram an thim hna i, a pakhatnak ah Tuluk an chiah.\nUighur (Turkic miphun) 1 milion a hren hna; nuhrin covo riantuan thong a thlak hna; Tibet a doh; COVID kong a phuangtu miraltha nu le miraltha pa an kaa a phih hna. COVID sining a phuangtu a tlaihmi hna cu Dr. Le Wenliang le journalist Zhang Zhan an si\nA dang ram hna cu: Iran, Cameroon, Venezuela, Saudi Arabia, Zimbabwe, Cuba, Turkey, North Korea le Russia hna hi an si.\nHi ram hna nih nuhrin covo buarnak ah an tlaihchihmi zumhnak le ruahnak hi ai dang cio. North Korea, Venezuela, Cuba le China Communist asiloah socialist states an si. Zimbabwe, Russia, Turkey le Cameroon hna hi tlaihhrem uknak tangah a ummi an si. Saudi Arabia le Iran hi Islam uknak an si.\nUN chungtel an si dih nain nuhrin covo an buar thiam. Russia, Cuba, Venezuela, Cameroon le China lebang cu UN ah Human Rights Council a tuan liomi an si.\nIran nih a uknak soiseltu a thahnawn. Syria mibupi thahnak a bawmh hna. Ralhrang a bawmh hna. Vanlong citmi bom in a puakhnawh hna. A daimi lam zawhtu a thah hna.\nCameroon nih journalist Samuel Abuwe a thah. Siangngakchia bu a thah hna. Ramkhel an party dang a tlirhkhonh, kan in thah hna lai a ti hna.\nVenezuela nih cozah soiseltu a thah hna. Thimnak deu in an ram a kalpi. Nuaih tampi nih harnak an tonmi kha ai theihter lo.\nSaudi Arabia nih sualnak ngei lo Yemenis thong tampi bom a puahhnawh hna. Nuhrin Covo riantuan thong ah a thlak hna.\nZimabawe nih Journalist Hopewell a tlaih. Lamzawhmi hna kha a hrem hna. COVID in i runvennak zulhphung a tuahmi a soiseltu kha a tukvelh hna.\nCuba nih minung zalonnak hram vialte kha a zul lo. Rithaisi tawnghthamnak kha a cohlanpiak hna. Turkey nih nuhrin covo riantuan Osman Kavala thong ah a thlak.\nNorth Korea nih nuaih tampi a mile kha rawltam in a umter hna. 100,000 a hren hna. Hramhram in rian a tuanter hna. Zapi hmai i mithahnak kha ngakchia a zohter hna.\nRussia nih party dang an hruaitu Alexei Navalny sivai in a thah. Ramkhel minung 362 thong ah a thlak hna. Jehovah Witnesses 300 a hrem hna. Syria ah ramchungmi bom a puahhnawh hna.


CNF GS Pu Thla Hei nih Malaysia Chin mipi he tonnak ah a chimmi cheukhat | THE CHIN EXPRESS\nHome Chin CNF GS Pu Thla Hei nih Malaysia Chin mipi he tonnak ah...\nCNF GS Pu Thla Hei nih Malaysia Chin mipi he tonnak ah a chimmi cheukhat\nChin National Front (CNF) General Secretary Pu Thla Hei cu tu zaanlei 1pm in 5pm tiang Kuala Lumpur um CCF Pudu biakinn ah Chin mipi he tonbiaruahnak a ngei. Pengtlang hruaitu upa le miphun ramkhel kong fian a duhtu mipi 40 hrawng an chuak kho.\nRakhine state tthang Asho/Khumi Chin upa 3 zong CNF GS bia ngaih ruah bakah an umnak Johor state khuakhua in an ra. Chin Refugee Committee (CRC) kan pale zong an ra.\nMifim kan ti cu a biachim a fiang taktak. Whiteboard ah Kawlram mepung a suai i Miphun Hriamtlai Bu (EAO) le CNF kong a chung muru tampi fiang taktak in a kan chimh caah meeting kaimi pawl an diriam taktak.\nCNF upa chimmi pawl cu Ralkap nih Kawlca in an lehter tawn hna caah a chimmi cheukhat cu vawleipi theih in phozar awk an ttha lo, cucaah a tthami cheukhat lawng kan langhter lai.\nRampi Remdaih Khuakhannak (UPC or 21st Panglong Conference) kong\nKan pu Dr. Lian Hmung Sakhong nih “Federal le Mahte Khuakhan Lairelnak kan ngah lai zubui mei can aa duh bakah kan tlolh” a timi kha asi ko. Kan tlolhnak aruang cu;\nKawlram in kan chuak lai lo tiin minsen thut uh a kan timi le\nKawlram ah ralkap pakhat lawng um seh, tiin minsen thut a kan fialmi kan thut khawh lo caah si.\nKhuazei ram paoh ah ralkap pakhat lawng um phung asi ko. Kawlram ah ralkap 1 lawng um hi kan lung a tling ko nain atu bantukin Kawl nih ukmi ralkap siter peng cu kan duh lo. Ralkap hi tlangcung miphun zong nih ttuan in uk ve hna seh ti kan halmi hna kha an duh lo caah kanmah hriamtlai bu zong nih kan lung kan tthul duh ve lo.\nNLD nih cun anmah cozah tlaih chungah Rampi Remdaih Khuakhannak (UPC) tluang tein lim usih ti hi an duh tuk ve ko nain anmah le Ralkap kar ah hnatlaknak an ngeih khawh lo caah lo hma a kal kho lo.\nHmasa UPC meeting ahkhan NLD cozah nih ‘tlangcung miphun bu pawl nih nan duhmi paoh kan chim uh’ an ti caah federal le mahte khuakhan lairelnak ngah kan duhning kha kan chim cio. CNF zongin kan pu Dr. Lian Hmung Sakhong nih minutes 10 hrawng a chim ve. Tikah, a hmanung bik UPC meeting ahcun ceih awk zong an chuahpi kho huaha ti lo i Nu le Pa Tlukruannak kong lawng a tlangpi in kan ceih.\nAtu hi UPC meeting cu tuah tthan dingin NLD acozah nih a kan chimh caah 2020 Thimnak hlan ah voi 1 cu tuah tthan dawh kan si.\nKIA hmanh nih a thut lo lio ah CNF nih Rampumpi Kahngolnak Lungtlinnak (NCA) minsen a thutmi kong\nKum 70 chung hriamnam kan tlai cang nain zeihmanh a theipar a chuak kho lo, cozah he ramkhel biaruahnak tuah hrimhrim a hau cang. NCA minsen thut loin ramkhel biaruahnak tuah khawh asi fawn lo caah kan hawile hriamtlai bu dang nih cun thut an rak duh lo nain CNF telh in bu 8 nih cun ‘thut a ttha deuh ko’ kan ti caah kan thut.\nCNF Regional Committee Chairman Pu Hniang Cung Thawng – kan pu nih a chimmi hi zaangfah tein media nih Video kan post piak hlah uh\n2015 ah NCA minsen kan thut lio ahcun hriamtlai bu dang nih ‘Chin pawl hi zei cukha’ a kan ti len nain atu ah thut an i thawh cio ko cang hih. 2018 ah hriamtlai bu 2 nih an thut ve i atu cun a thumi bu 10 kan si cang.\nKIA, TNLA, MNDAA le AA zong NCA minsen thut dingin atu hi cozah he an i ton cuahmah liopi asi.\nNCA minsen kan thutmi chungah cozah le ralkap he lungtlinnak 51 kan ngei. Mah chungah Chin Miphun Ni zalong tein tuahnak nawl pek ding le Chin Miphun Ni cu Chin state ah ‘zung kharni (holiday)’ siter ding hna zong aa tel.\nChin state a tthancho khawhnak hnga airport pakhat tal cozah nih sakpiak ding le Chin state chung a cul dihmi highway lam sakpiak ding zong aa tel.\nMinsen kan thut hnu in Chin State Day tiin kan tuah tawnmi cu Chin National Day tiin kan tuah khawh cang.\n2020 Thimnak ahhin Chin state ah NLD maw CNLD a kai dah ttha deuh? – Mipi nih an halmi a lehmi hna\nKanmah CNF nih cun ttanhmi party kan ngei lo. Nain zei party kai dah a ttha deuh ti nan ka halmi cu aa… NLD a kai ahcun a ra laimi UPC meeting ah CNF dah lo Chin party pakhat hmanh an i tel lai lo.\nCNLD nih MP an ngah ahcun UPC meeting ah ceih ding vialte a chuahpi tu bu UPDJC ah an i tel kho ve lai i UPC meeting ah an i tel khawh ve lai caah Chin miphun caah an lungthlitum tampi an chim/hal khawh ve lai.\nThat ti ahcun mah miphun a simi Chin party cu a ttha deuh henta. Nain CNF nih cun aho party hmanh ttanh le thleidan kan ngei lo.


Lawmhpi Cio Hna Usih: Refugee dirhmun in US Navy ralkap degree ala ding nusal Ngun Cer Chin - THE CHIN EXPRESS\nLawmhpi Cio Hna Usih: Refugee dirhmun in US Navy ralkap degree ala ding nusal Ngun Cer Chin\nHmai thla, May ah degree a la ding Ngun Cer Chin @Mimi cu harnak tampi pah in US Navy ralkap university kum 4nak a kai liomi, nusal asi.\nMay thla ah US Navy ralkap degree a lak cangka in Maryland um US ralkap sibawi university Uniformed Services University of Health Sciences ah sibawi kai rih aa tim.\nMimi cu kum 8 asi lio, kum 2006 ah a naunu le anu he Malaysia an phan. 2008 ah UNHCR bawmhnak in US ram, Florida state, Jacksonville khuapi an phan.\nKum 1 an um hnu ah Maryland state, Savage khua ah an i ṭhial.\nMimi cu middle school a kai lio ah, sunghno anu lung cancer zawtnak a ngei i chemotherapy in thlop hau dirhmun tiang a rak phan.\n“Ka nu cu voi dang bantuk asi ti lo. Ka zoh ah ka celh lo. A caah zei paoh tuah ka ngamh.\n“Ka naunu he kan si khawh chungin ka nu cu chemotherapy in kan thlop ter. A donghnak bik thlop dingin kan kal lio ah a tlu. Tlawmpal ah a nunnak liam. Sii tamtuk a dinnak le chemotherapy in an thlopnak ah a thluak thahri rawk i a nunnak liam cu si.\n“Ka nu caah zeihmanh ka rak tuah kho lo. Sibawi sining law a fah daihnak ah zeital ka tuahpiak khawh hnga ti ka rak ruat.\n“Mah lio cun sibawi si dingin kaa sungphiat. Midang hi, keimah bantukin a cuzat hlan ah an dawtmi minung nih an liamtaknak hnga lo bawmh ka duh hna.\n“Cun, US nih dawtnak tein a kan lak caah keimah he ka chungkhar he kan i lawm tuk. US caah thilṭha tuah ve dingin ralkap ṭuan zong ka duh. Mah ruangah High School kum 1nak ka kai ah ralkap kong cawnnak ROTC program ah ka lut ve.\n“JROTC ka luh hnu ah, Navy ralkap university kong ka theih i ralkap kong chimtu ralkap bawi hlun Lt. Col. Patricia Marhsall ka ton,” tiah a chim.\nMarshall nih, “Mimi cu ka fanu bantukin ka ruah. ROTC ah kum tlawmpal a kai chungah, a tuanbia aa ka chimh. A tonmi pawl ka ruah ah ka khuaruah lei har. Nusal, nu lungṭhawng taktak asi,” tiah a chim.\nMimi cu high school a dih in UN Navy sianghleirun (United Nations Naval Academy – USNA) ah a kai colh i sii major a la colh.\n“USNA ah ka hmuhton hmasa cemmi cu ruhkhua a rawkmi remh (orthopedics) asi. Ka uar tuk. Aa hliammi ti ralkap pawl sibawi sinah an hung i piah i an chuah lei cun an mithmai a panhmi ka hmuh. Mah nih cun thazaang aa ka pek tuk i mah lei cu cawn thai dingin kai sungphiat,” ati.\nUSNA ah sii lei chimtu a simi professor Dr. Brian Rehill nih, “Mimi cu nusal taktak asi. Thil har taktakmi chungah thil har taktak a cawng,” tiah a thangṭhat.\nMimi cu US Navy Ralkap University ah mark ṭha ngai in a awn caah May thla ah degree a lak khawh cun ralkap sibawi university Uniformed Services University of Health Sciences ah sibawi tling peh dingin an thim ve. Kum 2021 ah USNA in degree a lami vialte lakah minung 12 lawng an thim hna i aa tel ve.\nMimi nih, “Sibawi kai lim cangka in, kum 20 chung ralkap sibawi ka ṭuan colh lai. Mah nak sau deuh zong ka ṭuan te kho men,” tiah a chim.\nMimi cu a sianghleiruun a kaimi pinah, Midshipmen Action Group zongah lutlai asi. Maryland state khualipi Annapolis um St. Mary’s High School ah ramdangin US a rami pawl, Mirang holh a thiam rih lomi pawl zaanghleicawi in Mirangca a chim pah hna.\n“Kei zong US ka phak ka ah Mirang holh ka rak thiam ve lo. Atu cun keimah dirhmun bantuk a si vemi hna Mirang holh ka chimh khawh hna caah kaa lawm tuk,” ati.\nCun, Mimi cu USNA kum 2nak a kai lio ah, high school a rak kai lio i ralkap saya Marshall nih biachim dingin a sawm caah Howard High School ah a kir i ralkap tinṭan a kaimi pawl cu a tuanbia a chimh hna.\nMarshall nih, “Mimi cu nu hme asi caah zei huaha lo ah a ruatmi an um kho men. Nain, stage cung kai in a tuanbia le a tonmi kong a chim ciammaam cu patling pipi mitthli he an ṭap dih,” tiah a chim.\nUS ram ahcun, kum 4 chung kaimi US Navy ralkap sianghleiruun (USNA) in degree ngah ahcun direct in ralkap rank pek an si cang. Mimi cu hmai thla ah degree a lak cangka in ralkap rank he ralkap sibawi university Uniformed Services University of Health Sciences ah sibawi a kai rih lai.\n“Tinhmi ngeih ahcun, midang nih zei an ti len zongah phak khawh asi ko. Pathian nih, harnak ka tonmi vialte tuar khawhnak thazaang aa ka pek caah le ka saduhthah le chunmang vialte tlinh kho dingin aa ka bawmh caah ka lawm,” tiah Mimi nih a chim.\nMimi lawmhpinak caah le na dawtmi hna thazaang peknak caah share ve.


IQ le EQ – THE CHINLAND POST\nIQ le EQ\nSalai Van Biak Thang — IQ kan timi cu ‘Intelligence Quotient’ i a tawinak a si i minung pakhat i kan thluak sining le thazaang tahnak i an hmanmi a si. Cacawnnak lei i tah ahcun cathiamnak thluak a thawn le a der tahnak phun khat a si.\nEQ kan timi cu ‘Emotional Quotient’ i a tawinak a si i ‘Emotional Intelligence’ tiin atu lio ahcun theih deuh a si. Minung pakhat i mah tein thil theih khawhnak, tuaktan khawhnak le midang sining zong theih khawhnak khi a si.\nIQ cu Mirang holh in ‘book smarts’ ti zongin an ti. Cacawnnak, sianginn asiloah cawnthiamnak ah a thiammi minung kha a sawh duhmi a si. EQ cu ‘street smarts’ tiah an ti i lamcung le zatlang thil sining kha zoh chih in hmuhtonnak a hmang thiammi minung kha a sawh duh. Phundang in kan chim than ahcun IQ minung nihcun cauk kha an i chirhchan i EQ nihcun hmuhtonmi kha aa chirhchan.\nIQ pawl cu an thiamnak hmangin rian tampi a tuan khomi an si, nain midang hruainak le midang he riantuan tinak lei ah an der; EQ pawl nihcun kanmah sining le midang sining tuakchun in rian an tuan i an khuaruahning zong kha a phu (team) lei hoih in a si caah hruihruainak le a bu in riantuannak lei ah an thawng.\nZeidah a biapi deuh timi hi an i el lengmang. Minung kan hlawh a tlin khawhnak dingah kapkhat sining lawng kalpi loin a kapkap in thil hmuh thiam le tuah thiam hi a biapit caah IQ lei lawng ruat loin EQ lei zong thanter ve kha a biapi ko tiah an ruah. Tuchan kan dirhmun ah rian lawng thiam si loin a tuan dan le midang he tuan ti dan zong thiam a biapitnak kha IQ le EQ nih an langhtermi a si. – Salai Van Biak Thang\nIBC Hakha nih zarhtin chuahmi ‘Fidi Cazual’ ah rak chuah cangmi a si. ~ Editor\nNext Yes le No Hi Laica in zei kan ti?


USA ah suimilam 24 chungin minung 3176 an thi tthan; Trump nih Pathian a bohchan ning a chim; A bia chim mi cu Pathian caah cun ngai a nuam tak tak lai – Thechinlungnews\nUSA ah suimilam 24 chungin minung 3176 an thi tthan; Trump nih Pathian a bohchan ning a chim; A bia chim mi cu Pathian caah cun ngai a nuam tak tak lai\nPresident Trump hi a mak tak tak, mah bantuk in USA coronavirus ruangah a thimi an um lio ah mah bantuk bia a chim khawh mi cu uar um bak ko. Pathian a zum ning le a bohchan ning hi amak chin chin lengmang ko. President Trump nih a chim ning ah cun mah bantuk caan chia le thinak kan tawn lio zongah Pathian zum peng ko hna u si. Pathian caah zeihman tuah khawh lo mi a um lo. Pathian caah thil ngantuk mi a um lo tiin USA mipi cu lundawnglo in Pathian i bochan chin ding in a sawm hna\nChinmi ralrin tein um peng ko hna u sih, a thimi an tam thluamah lio a si i, President zong nih ruahchannak tampi he thawngthannak a tuah ve ang. USA cu nikhat chungah a thimi an tam tak tak ko ee!! US mipi nawl an ngaih lo ning hi cu a mak tak tak, mah bantuk in a thimi an tam ko bu in lengah an chuak i, a cheu cu mask zong hmang duh loin an um ko. Mah bantuk in thimi an tam lio ah Chinmi tampi cu rian an ttuan peng i, minung hi zeibantuk in rum ko hna hman u sih law, kan nunnak hi a dih ah cun tangka pawl hna cu zeihman a si lo. I ralrin chinhin han su si. USA cu zaangfah a si tak tak cang, a thimi an karh thluamah cang i, rian ttuantu pawl zawng mitthli he an um ko cang.\nUSA dirhmun hi a chia chinchin lengmang caah ralrin lo ah cun mah zawtnak hi fawitein chonh khawh a si caah i ralrin hi sii tha bik a si ko atu dirhmun ah cun US-ah COVID-19 zawtnak ruangah mi 50,243 an thi cang. A damlo mi hi 886,709 an phan cang. USA caah cun khuaci a mui tak tak. A tu dirhmun zoh ah cun mah zawtnak ruangah USA mipi a thi ding mi minung cu a tlawmbik ah 240000 hrawng cu an thi lai tiah an zum khi kha atu cu 600000 ah a kai cang.\nZahan suimilam 24 chung ah minung 3176 bak an thi tthan. Mah hi atu coronavirus zawtnak in nikhat ah a thi tambik record pathumnak a si. President Trump nih a tu hi cu test tampi kan tuah cang i, case zong a tlawm thluamah cang caah May nikhat thawk in USA mipi nih rian thatein kan ttuan khawh cang lai tiah a chim\nBe the first to comment on "USA ah suimilam 24 chungin minung 3176 an thi tthan; Trump nih Pathian a bohchan ning a chim; A bia chim mi cu Pathian caah cun ngai a nuam tak tak lai"


Satan Fale BLM Pawl Nih Bible Le American Flag An Khangh Caah Palek Pawl He Faak Ngai In An I Phomh – Chuncha News\nSatan Fale BLM Pawl Nih Bible Le American Flag An Khangh Caah Palek Pawl He Faak Ngai In An I Phomh\nBlack Lives Matter Pawl nih Bible le US Flag An Khangh :US Oregan State I Portland khua ah kan hnu zarhpi ni ah khan BLM pawl le democrats a ttanhmi pawl nih an khua chungah lamzawhnak an tuah than i, Bible cauk le American flag an khangh caah palek pawl he faak ngai in an I phomh. Palek pawl nih teargas in an kah hna. BLM pawl nih tlakrawh, batteries le hmaihuhnak in an cheh ve hna. Left-wing timi democrats ttanhtu pawl nih Bible an rak I ken I federal courthouse hmai ah mei in an khangh hna. Bible an khangh lio cu social media ah an taar I minung 1.8 million nih an zoh ti a si. Tutan lamzawhnak ah hin BLM, Democrats Left-wing pawl le ANTIFA pawl an I tel tiah an chim.\nThawngpang dang<<Trump i a bank a tlaitu Rosemary Vrablic le Jared Kushner nih a tlaihchih ve mi company karlak i 2013 lio phaisa an i kutnak cazin cu Beutsche Bank nih thatein hlathlainak a tuah lai. Trump nih caansaupi chung a bank a tlaitu ah a hmanmi Rosemary le a fanu pasal Jared Kushner hna cu Deutsche Bank nih an kherhlai hna lai. June 2013 lio ah khan Bergel 715 Associates timi company sinin $1.5 million man Park Avenue apartment pakhat Rosemary le Deutsche Bank i a riantuanhawi pahnih nih an cawk bal, tiah NY property record nih a chim.\nNikum tein khan Bergel 715 company sinin a tlawmbik $1 million in 5 million hrawng kan hmuh, tiah Friday ahkhan Kushner le a nupi Ivanka Trump nih an kumkhat phaisa hmuhnak thawng an thanhnak ah an chim. Mr Kushner le Ms Rosemary phaisa an i kuat lio ah hin third party in kai tel ve, tiah Mr Kushner i a phaisa kong a theitu minung pakhat nih a chim. Manhattan i Upper East Side ah a ummi apartment pakhat Ms. Rosemary le a hawile pahnih nih an cawk lio ah hin, Mr. Trump le Mr. Kushner hi Deutsche Bank a minung an si. Deutsche Bank in $190 million loans an hmu i, dollar million a zaza in hmuh an i tim. A ngaingai tiah cun, Bank riantuantu pawl hi clients pawl he pumpaak in business tuah a onh hna lo, a ruang cu, riantuantu duhnak le bank clients pawl an duhnak karlakah ah buaibainak a um kho mi a si caah a si.\nDeutsche Bank a ngeitu ah ai tel ve mi minung he Ms. Rosemary le a hawile pahnih nih business an tuah hi Bank lei nih a ralven awk kan thei bak lo. NT Times nih an kan chimh hnu lawngin kan theih ceu hi a si, tiah Bank nih an chim. Friday i kan theihmi thawngpang le 2013 in a cangmi thilsining hi Bank lei nih thatein kan hlathlai lai, tiah bank aiawhbiachimtu Daniel Hunter nih a chim. Kushner chungkhar i an real estate company kong zong hlathlai dingin, White House nih a duhnak a langhter. Kushner hi tutan thil cawknak kongah ai tel lo, cucaah apartment pawl zuarnak kongkau zongah ai tel hrimhrim lo, tiin Kushner Companies ah general counsel a si mi Christopher Smith nih a chim. Ms Rosemary nih a hawilei Dominic Scalzi le Matthew Ponteiro he 715 Park Aveneu ah a ummi apartment hi a cawkmi a si. Hi a hawilei pahnih hi Deutsche Bank ah Ms Rosemary caah rian a tuanmi an si. An riantuannak hi private banking a si i mirum pawl he pehtlaihnak a tuahtu an si.\nBergel 715 i Mr Kushner nih ai tonenhmi dirhmun zeitluk a ngan cu theih a si lo. 1980 tein khan Park Avenue condo inn pawl hi an company nih a sawmsawm in a zuar cang hna. Apartment pakhat hi cu Kushner family i an real estate company sinah an zuar cang, ti cu biafiang a si. Bergel 715 i an ngeihchiah kongkau belte Mr Kushner le Ms. Trump nih an langhter bal lo. 2919 i an income an langhtermi cazin ah Ms Rosemary he thil an i zuarthlainak kong a lang lo. Bergel 715 a ngeitu taktak lakah hin George Gellert ai tel ve i, anih hi Kushner family i an hawi tha ngai a si pinah, Kushner company pawl ah phasa tampi invest a tuantu zong a si. 908-square-foot, one-bedroom, one-bath unit le Park Avenue conhnak innleng ai ngeihmi apartment hi Deutsche Bank riantuantu minung 3 nih an cawk, tiin a tanglei market price ah hin langhter cu a um lem rih lo.\n2014 ah khan Unit 12A a si mi apartment cawknak capar cu Ms Rosemany inn address in an hei kuat. A kum vui ah, cu apartment cu $1.85 million in an zuar. Asinain, 2013 lio i an cawknak man nakin 22 percent an kaih, timi belte theih a si lo. Ms Rosemary Deutsche Bank ah rian a luh hi 2006 tein khan a si cang i, NY chung private bankers viatle lakah minthangbik pakhat ah ai tel ve. An bank caah kum fatinte dollar million a sawmsawm in a miak a chuahpitu a si. Khushner family hi Ms Rosemary nih Beutsche Bank a luh hlan tein khan a minung an si cang. 2011 ah khan, Kushner nih cun a pu, Trump ton dingin Ms Rosemary cu a sawm bal. Cu lio ah cun, bank a tamdeuh u nih cun Trump he riantuanti an rak duh lo, a ruang cu a rian a tlinh lo ruangah le bankrupt a si lengmang bal ruangah a si.\nKa pu (Trump) cu Rosemary he ka tonter hna i, Rosemary hi mirum pawl an pumpak bank a tlaitu hna lakah minthangbik pakhat a si, vawleicung tiang hmanh ah a si lai dah. Khuaruahhar banker, khuaruahhar nu a si. A smart taktak mi banker a si. Kan chungkhar nih banker ah kan i hmannak zong a sau cang, tiin ka pu cu ka chimh, tiah Kushner nih 2017 lio ah khan House Intelligence Committee ah a chim. A liamcia kum 3 lio ah khan an bank he pehtlaih in Trump nih a tuahhnga lim lo in a tanhta ko nain, Ms Rosemary le a cunglei minung pawl nih cun Mr Trump cu an client si dingin an lung a tling colh ve. 2012 ah khan, Miami lenglei i a Doral golf resort caah le Chicago i a Trump International Hotel & Tower caah, tiin Trump cu $175 million an rak coih bal.\nCunak tamdeuh cu Trump nih a cawichap rih hna. 2014 ah khan, Buffalo Bills football team cawk dingin Ms Rosemary hmangin Trump nih $1 billion cawichap a timh hna. Washington ah a ummi Old Post Office building cu Trump International Hotel tiin thlen dingah Deutsche Bank nih cun Trump cu $170 million coih dingin an lung a tling. Ms Rosemary a riantuannak hmunin Mr Kushner le hringtu a nu nih $15 million a miak an rak hmuh ve. (Puaisa khah).\nDeutsche Bank he pehtlaihnak tha ka ngei ko, tiin 016 lio i the Times ah Trump nih uangthlar ngaiin a chim ruangah Ms Rosemary cu zolangh ai huah. Bank i a dirhmun hnursuan a tong ngaingai. “Deutsche Bank i an lubik na auh ko lo. A min cu Rosemary Vrablic, ti a si. Hi nu hi pei boss cu a si ko cu” tiin Trump nih a phuan diam.\nPoi Bak Ko! Nizaan Lebanon Khualipi Beirut Bom A Puak Mi Ruangah Minung 30 Renglo An Thi I, Minung 3000 An I Hliam An Ti\nUS Democrats Nih U.S. Postal Service Zong Phaisa Chap Chih An Duh


USA um:Khrifa bu nih’Sui Hlei Tial chungkhar ceilak bawmhnak tangka an pek. – Onlinenungak\nUSA um:Khrifa bu nih’Sui Hlei Tial chungkhar ceilak bawmhnak tangka an pek.\nUS ram Indianapolis khua ah um mi Chin Evangelical Baptist Church (CEBC) Nubu department nih Mai Sui Hlei Ṭial chungkhar sin ah bulhnak $1000 an pek.\nCEBC Nunu Khrihfabu hi Chin ram ah rian tampi an ṭuan i CNF nu le ngakchia hna ca zong ah phisa tampi in thazaang a rak chuah bal mi an si.\nCEBC Khrihfabu cu US ram lawng silo in vawlei cung Chin Khrihfabu lak ah a ngancem an si i members 3000 leng um nak Khrihfabu an si.


Dr. Andrew Ngun Cung Lian Le Salai Aung San Aung Biaruahnak. Khiang Awi- Thailand Minta Pa A Si – Chuncha News\nDr. Andrew Ngun Cung Lian Le Salai Aung San Aung Biaruahnak. Khiang Awi- Thailand Minta Pa A Si\nRalkap nih ruahnak petu ah rian an khinh tiah ka vun theih i ka lau lem lo. Ralkap zia cu an tuahmi paoh a cohlang i a thatnak lei in ruahnak a petu pawl khi an hei thimmi hna cu an si tawn ko caah tutan zong hi a zawkhan te si ko ka ti.\nDr. Andrew Ngun Cung Lian hi 2014 ah si ko rua Naypyidaw ah Myanmar Youth Forum ah kan rak itong. Ralkap he rian an tuan tti hnu kha a si. Ralkap ka hmuh hna ning timi phunli a rak chim.\nA chimmi pawl kongah MRTV ah lehnak ka rak tuah ve nain an rak ka thlahpiak lo . The Chinland Post tu ah article in ka rak tial ve. Ralkap ka hmuhning tiin a chimmi chungin pahnih cu: Pakhatnalk: Tatmadaw cu luatnak (Independence) a kam lak pitu kan pa Bogyoke Aung San dirhmi a si.\nPahnihnak: Ramkhel buainak kha hriamnak in siloin ramkhel kalning in remhchun a duhmi an si. Hiti hin a ti daih ko hen cu. Ka upat ngai bal mi cu a si. A thluak cu tutiang ka upat ko. Nain minung thluak nain thinlung a rak biapi deuh i a poi ngai. (Aa dawhtuknak a hmanthlak khi cu Khiang Awi- Thailand minta pa a si) . Crd: Salai Ngun San Aung\nRelchih: Myanmar sihni nih ralkap State Administrative Council (SAC) hna cu 2008 phunghram phaoh in ralkap thazang hmang i ram pakhat cozah an doh ruang ah taza cuai awk ah an auh hna. SAC taza cuai dingin NLD party nih an dirhmi Committee Representing Pyidaungsu Hluttaw (Union Parliament) (CRPH) cu ruat an si.\nCRPH cu international court dang dang ah SAC taza cuai dingin forhfial an si, Myanmar sihni hna nih ralkap hruaitu hna cu a fah khawhchung in sual phawt i an hruaitu bik Min Aung Hlain zong thihdan (death sentence) ing kho ding ah an ruah. “asi ning takte ah cun ralkap nih thazang hmangin cozah a doh, hi ruang ah ralkap council SAC cu supreme Court of Union ah taza cuai hrim hrim an silai” tiah an chim.\nRalkap nih thazang hmangin 2008 phunghram an phaoh mi hna cu Articles 201, 203, 347 le 375 an si i commander in chief, Min Aung Hlaing pumpak hi state emergency thantu a si tiah sihni nih an chim.\nArticle 201 nih a langhtermi cu state emergency hi National defence and Security council member minung 11, President tangah ralkap bawizik rank paruknak hna, Vice president in minung 2, parliamentary speaker in minung 2 hnatlakpi nak tello in thanh khawh a silo tiah sihni nih a chim.“Nawlngeihnak an lakmi cu 2008 phunghram nih a sianhning in kan lak an ti, a sinain 2008 phunghram an buarzia taza kan cuai lai, kan tuah khawhmi paoh kan tuah lai” tiah CRPH member U Myo Naing nih a chim.\nRalkap leinih CRPH i tinhmi an zoh tik ah Ralkap cozah dohnak a si tiah CRPH member tlaih khawhnak arrest warrants an chuah. “Mipi zong lungrual te in an cawlcang, a tu kan i tinhmi cu ralkap uknak dictatorship hlonhthlet a si. mipi nih ruahnak lungkhat le awka khat in an doh awk a si” tiah U Myo Naing nih a chim.\nSAC nih 2008 phunghram ah tazacuainak sang article tialmi cheukhat cu a bia an rak remh manh cang, a sinain cu an thlenmi cu CRPH nih an duhlo i mipi sin ah article an thlenmi theihpi lo dingin an cah. sihni nih an chimning ah 2008 phunghram thlen hi a cian (draft) in suai hmasat ding a si cucu parliament ah chuahpi i president nih hnatlaknak min a thut hnu lawng lawng ah phunghram ah cohlan khawh a si tiah an chim.\nThihdar: Rev Lian Ceu Nih Mual Akan Liamtak, Apoi Hringhran Ko Ee\nPu Ngun San Aung Sin Lawmhpinak Cakuat. Congratulations!


MIN AUNG HLAING NAU LE PAHNIH CAAH THINPHANG SI CANG CEI HNA SEH – The Chinlung Post\nAugust 7, 2021 admin Kawlram 0\nUS ah U Kyaw Moe Tun Thah ding in Hlanmi Minung 2 Taza an Cuai Hna. U Kyaw Moe Tun nih aa citmi motor lehter hnu ah fahnak pek i tlerhkhawn (asiloah) thah ding in timhtuahnak an ngei. US ram, New York khua ah U Kyaw Moe Tun thah ding in an hlanmi hna Myanmar rammi pahnih cu August 5 ah FBI nih an tlaih hna i Westchester biaceih zung ah taza an cuai hna, tiah The Washington Post nih a ttial.\nU Kyaw Moe Tun thah ding in (asiloah) fahnak pek ding in an hlanmi hna minung pahnih cu Phyo Hein Htut (kum 28) le Ye Hein Zaw (kum 20) an si, tiah Westchester biaceih zung ah chuahpimi record ning in theih a si.Westchester biaceih zung i record ning ah “Phyo Hein Htut le Ye Hein Zaw nih UN palai (U Kywa Moe Tun) aa citmi motor a kee (tier) hrawhpiak i a motor lehter.\nCu dih cun UN palai rian in chuak tiah tlerhkhawh/fahnak pek (asiloah) thah ding in timhtuahnak an ngei,” tiah a langhter. A cunglei Myanmar rammi pahnih hi Thailand ah a ummi Myanmar ralkap ralhriam a cawkpiaktu (ralhriam puaisa) pa nih July thla ah a rak pehtlaih hna.Cu pa nih cun Phyo Hein Htut cu a pehtlaih i U Kyaw Moe Tun thah ding (asiloah) fahnak pek ding in $5,000 in a hlan.\nZella timi Application hmang in Thailand ah a ummi pa nih Phyo Hein Htut cu $4,000 voi hnih in a kuat. “A taangmi $1,000 hi rian aa lim in kan kuat te lai a ka ti,” tiah Phyo Hein Htut nih FBI sin ah a chim.Phyo Hein Htut le Ye Hein Zaw cu kum 5 tiang thongthlak khawhnak pohma in Westchester biaceih zung ah tazacuai an si.Myanmar ram aiawhtu,\nUN palai U Kyaw Moe Tun nih, Atu bantuk in ka nunhimnak ca ah dinh caan ngei loin a cawlcaangmi US cozah, Ambassador Linda hruaimi USUN le security bu chungtel vialte cung ah lunglawmhnak tampi ka ngei, tiah Twitter ah a ttial. FBI Acting Assistant Director Jacqueline Maguire nih, Kan ram ah a cangmi thil kong ah US upadi nih zei bantuk miphun paoh a huap dih hna. Cucaah, hi hna pahnih nih an tuahmi thil kong ah kan ram upadi ning in an zun ve lai,” tiah a chim. TJC


Baibal Tuanbia: Sernak in Buanchukcho tiang - Jehovah Tehte Hna Web Site\nVan le vawlei cu khuazei in dah an rat? Zeitindah nika, thlapa le arfi hna le vawlei cung i thil vialte zong hi an chuah? Pathian nih a ser hna caah a si tiah Baibal nih a lehnak a pekmi cu a hmaanmi a si ko. Cucaah hi kan cauk cu sernak kong Baibal tuanbia in a hram aa thok.\nPathian nih a ser hmasa bik mi hna cu amah bantuk a simi thlarau minung an si a ti. Annih cu vancungmi an si. Asinain vawlei cu kanmah bantuk minung caah ser a rak si. Cucaah Adam le Evi tiah timi mipa le minu kha Pathian nih a rak ser hna i aa dawh ngaingaimi dum pakhat chung ah a rak chiah hna. Sihmanhsehlaw annih cu Pathian bia kha an rak ngaih lo caah nunnak nawl kha an rak sung.\nAdam sernak thok in Buanchukcho tiang ah, a zapi kum 1,656 a rak si. Cu caan chung ah cun mi ṭhalo tampi an rak um. Van ah cun mit in hmuh khawh lo mi thlarau minung, Seitan le a vancungmi an rak um. Vawlei cung ah cun Kain bantuk mi ṭhalo tampi le minung sawhsawh nakin a ṭhawng deuh mi hna zong an rak um ve. Asinain Abel, Enok le Noah ti bantuk miṭha zong an rak um. ṬHEN KHATNAK ah cun hi mi hna le hi thil hna kong hi kan rel khawh lai.


Lungthli Tum: Thanwgpang Bultan(March 22)\nSingapore Ram Ceutertu Lee Kuan Yew A Thi Tak Cang: Leitang chuak zeihmanh a ngei lomi Singapore ram vawleicung ram nuam bik pakhat ah a ser kho tu Lee Kuan Yew cu sii-inn ah nitam ngai a um hnu in tunai ah khan a thi cang tiah cozah lei nih an fehter cang.\nLee Kuan Yew a thih cu Singapore lawng si loin vawlei pi a hninh ko, vawleicung media minthang The Guardian,BBC, New York Times le CNN tbk nih an cahmai pakhatnak ah an langhter cio. Anih hi 1959-1990 tiang kum 31 chung Singapore Prime Minister a tuan mi a si, 1990 hnu zongah nawl a ngei tuk rih thiam thiam.A tu a thih ah kum 91 a si cang.\nKahdaihnak Kongah NCCT le UPWC I Chonhnak Tlam A Tling Rih Lo: Kawlram chung kahdaihnak a um khawhnak hnga tiin tlangcungmi hriamtlai phu ai-awhtu NCCT le cozah lei ai-awhtu UPWC kar i chonhnak cu March 17-22 tiang an tuah i hnathlaknak tampi an ngah nain NCA minthut ding cu a tlamtling rih lo.\nAn ceihmi hi Chapter 7 a um i 7 ning in an ceih khawh cang ko nain biafang hman ding tete ceih than ding a um caah March 30 ah an ceih than lai tiah Dr. Lian H Sakhong nih RFA ah a chim.Hiti ning an kal ko ah cun March 30 ah cun NCA minthut ding hnatlaknak zong ngah dawh an si ko cang. Nain, tuni kawl ralkap le KIA an ni phomh than tiah DVB nih a thanh than mi bel lung a rawk pah ve.\nMan U Nih Liverpool An Hmaichia Lak In An Tuah Hna: Tukar Liverpool an hung kai deuh ngai ve nain tuni cu Man U he an cil i Man U nih 2-1 in a thuat hna, an cilnak celhhmun hi Liverpool ta a si fawn caah Liverpool cu an lung a rawk khun lai.\nTuhi Primier League cu Chelsea nih mark 67 in a pakhatnak ah a um rih, 2nak hi mark 61 in Man City a si i a pathumnak a si mi Arsenal he mark 1 lawng an ni thlau, Man U le Arsenal zong mark 1 lawng nih a dan ve hna.\nIS Ralhrang Nih US Ralkap 100 Leng Thah A Timh Hna: IS ralhrang nih US ralkap 100 leng an min cazin le an address hna an website ah an chiah i tlawmpal ah thah ding an si tiah an thanh.\nHiti thihphaihnak hi US ralkap nawlngei tu zong nih biatak tein zohfel an timh, mah min cazin chung ai tel mi zong an um kal i ralrin deuh ding ah ralrin an pek cang hna. IS ralhrang pawl nih cun mah min cazin le an address hna hi computer hack nak in kan ngah mi a si an ti hna. BBC\nUK Rammi Doctor 9 Nih IS ralhrang Sin An Ni Fonh Ve: UK rammi muslim doctor 9 cu IS ralhrang bawmh ding ah Syria ram an lut cang i tuhi cu IS ralhrang a um mi si-inn hna ah rian an tuan cang men lai ti a si.\nMah doctors 9 hna hi kum 20 hrawng deuh an si hna, Sudan ram in UK ram ah a rak pem mi an si. An chungkhar nih Syria le Turkey ramri tiang an kal hnawh hna i UK ah rak kir ding an hal len hna nain an chonhbiak kho hna lo.IS ralhrang hi Australia le UK um muslim tampi nih an bawmh peng hna ti a si. The Guardian\nPosted by Lungthli Tum at 00:32


A muite he, thak viar in bengh-lap ding te khin ai umter le – Chintanbo\nA muite he, thak viar in bengh-lap ding te khin ai umter le\nOctober 13, 2021 admin CABIA 0\n“A muite he, thak viar in bengh-lap ding te khin ai umter le…”\nKei hi kum 72 upa ka si cang ca ah nan thawng tial mi pawl hi ka tuule ka kauterchom tawn hna. Ca nan chuah ti lonak sau le kan hlam hna. Kale ah zei ca hmanh a chuak ti rua lo hi teh.\nTarmit kai benh bu in fiang ual lo khin ka rel tawn. Ka rel mi pin ah an chimceih mi ka hna in ka theih mi ka ruah tik ah Min Aung Hlaing tepawl hi sau cu an nguh ti lai lo hih, ka hei ti.\nChim ruam ahcun, keizong cu ralkap pension te ka si ve. Nain, Min Aung Hlaing tepawl thiltuah hi nan tial lengmang tik ah huat an chuak tuk hme hi ka ti.\nA muite he, thak viar in bengh-lap ding te khin ai umter le.\nMidia nih hin van tial lengmang ko u. Thil thalo an tuah mi zong phozaar lengmang hna u. Ti khan dawh, anmah pawl kan huat hna nak a karh lai le Laimi kan i purup lai cu awh. Cu lo ahcun, ralkap ka tlak lio ah, “Kawl ngian cu Kawl lawng nih an theih,” an kan ti tawn mi kan chuak sual lai.\nA rengreng ah, feibuk i ca nan tial mi khi ngan deuhpi in kan tialpiak kho ulaw ka duh. Ka mit nih a hmu hringhran lo.\n1967 Kum, six days war tiah hngalhmi ah, a dir ka mite, Israel ram, ram fate cu, Muslim ram, ram ngan pipi ram 5 nih an tuk nain an rak tei lo. Zeicatiah, an lei ah Pathian a um caah a si.\nZoh hmanh u! MAH ralhrang tanks nganpipi le meithal thatha hna cu, an zaam tak te lai i, an rak iphawrhmi meithal lila in anmah kha, kah an si te lai.\nAfiang Mi Cu An rak i phawrhmi meithal lila in anmah kha kah an si te lai\nTumcawk Pathian Asi Nak Alang Ko, Lomh Aum Tuk E


Nichiar In Ralkap An Zaam Cang, Tutan Zongah Minung Tampi An Zaam Than Hoi - Chin Eleven News\nAugust ni 22 zaan suimilam 7:00 pm hnu ah Dawei khuapi pawng um khamaya 401 le 402 kawl ralkap minung 5 cu kawl ralkap cuah tak in an zam hi asi. pakhat an tlai hnu ah mei thal in thi lak an kah ti asi.\nCu khua te thil cang nak hmun ah khua sa mi khua mi pakhat nih cun nizan suimilam 7:00 hnu ah meithal thawng kan theih ralkap in a zam mi pakhat thi lak in an kah hi asi tiah a chim.\nCun caan tlawmpal hnu ah khua chung an chuah tak man hlan ah ralkap in a zam mi minung 3 cu khua chung lam pi ah tlai an si tiah mit hmuh tu khua mi pakhat nih cun a chim. An pathum in hri tem in an kal pi mi hna ka hmuh ti in a chim.\nKhuami mit hmuh tu pakhat nih cun hi tin a chim hi hna pawl hi ralkap thar an si lai ka zum hi ka an phan nak a sau rih rua lo khua chung lam thil sining zei hman an theih lo zam khawh nak ding lam zawng an theih lo ti in an chim khua chung chuah tak zia zawng an thiam lo ralkap thar an si ka zum tiah a chim.\nA zam mi hnu minung 5 lak ah pakhat cu a tu tiang an tlai kho rih lo a va luat kho te hna dik maw? Tu tiangah cun an tlai kho lo a luat rih ko ti in a chim. Hi ralkap a zam mi minung 5 hna hi meithal keng lo ralkap thuam hruk lo in mipi sawsaw bantuk in a zam mi hna an si ti in a chim.\nHi thil cang nak dawei khuapi pawng um thapichong khua cu ralkap nih zan khua dei tu zing tiang pakhat an hmuh lo mi an kawl lenmang rih ko tiah khitthit thawngzam sin ah a chim.\nDawei khua pi um tatyin pakhat ning in ralkap kawl ralhrang minung 25 zawng an tatyin ning pi in ralkap in an zam tiah a chim chih a tu ah cun kawl ralkap thenkhat cu ralkap in an zam mi an tam ngai ngai cang. D day hi phan cang sehlaw a tha.Vafim Thuro\nMindat Peng Khuate Cu Ralhrang Nih Hriamngan In An Kah Caah An Khuapi In An Zaam Dih


Taylor Swift Hi USA President A Tlingh Kho Lai Ma ?Fiangter Nak – Chuncha News\nTaylor Swift Hi USA President A Tlingh Kho Lai Ma ?Fiangter Nak\nAvoi khatnak debate cu September 29, a si lai i, Indiana state, University of Notre Dame ah a si lai. Indianpolis um laimi nih cun itel khawh i zuam ding a si. Avoi 2nak debate cu October 15, ah University of Michigan, Ann Arbor khua ah si lai. Avoi 3nak debate cu October 22 ah a si lai i, Nashville khua, Belmont University ah a si lai. Joe Biden hi mi lunglo ngaingai a si caah democrats pawl nih debate ah a chuahsual lai ti an phang ngaingai. Trump le Republican nih cun voi tam deuh debate tuah an duh nain Joe Biden nih cun voi thum hmanh hi a tam deuh tiah a ruah ti a si.\nKan theih bantuk in naite ah Kanye West nih tukum 2020 US thimnak ah president cuh aitimhnak kong a phuan I, mah hnu tlawmpal ah hlasak minthang Taylor Swift zong a fans le hna nih president I cuh ve dingin an sawm colh ve I, amah zongnih a fan pawl hna cu, ‘dairih tuah u, amahnak cun President caah ka tha deuh tak lai’ tiah a rak leh ve hna. Taylor Swift le West hna hi a liamcia kum 2009 lio ah MTV Video Music Award pek lio ah Taylor Swift nih Video of the Year Award a don I, stage cungah lawmhbia a chim lio ah West nih hin a buaihnawh I, a mic chut in Beyoonce nih aitlak deuh ti in a rak soisel hnu ah Swift a career zongnih arak tuar phah I, award peknak dangdang tiang zongah a hnursuan phah.\nCaan a van kal deuh hnu ah an I chawn tha deuh nain kum 2016 lio ah Kanye West nih Famous timi hla a chuah than I, a music video ah Swift taklawng hmanthlak cu West pawngah ihkhun I a ihlio a langhter I, Taylor Swift cu a thangchiat than, mah ruangah cun Swift cu a lungawi lo ngaingai than. Mah le cangka te cun Kanye nupi Kim Kardashian zongnih Swift le West hna an I chonhnak phone call record cu a van chuah ve than I, an karlak boruak cu a chia chin lengmang. Taylor Swift hi a fan hna nih US President I cuh dingin an duh ngai I, asi nain an ram dan nih a onh loh. US ah hin presidential candidate siding cun kum 35 tal tlin phawt a hau I, Swift hi kum 5 hrawng ai duh rih. Sinain West tu hi cu kum 43 a tling cang ti asi.\nRelchap<<Atulio US in George Floyd palik kut in athihnak ruang ah achuak mi buainak nih Europe ram tiang lam zawh aunak achuahter mi hi ahram cu “Minung Covo Dirpinak – Human Rights Support” asinain hi chung ah minung covo kong lawng si ti loin sualnak le firnak nih adawh tuk mi mipi dirhmun vialte kha anoih dih. Racism timi “minung takvun lawh lo ruang i thleidannak” hi afaak taktak mi asi. Kan vulei um ka in minung le minung kar ah thleidannak phunphun arak um peng mi asi. Aug 31 – Sept 8, 2001 kar South Africa ram Durban khua ah an rak tuah mi UN Conference nih Racism hi vulei pumpi nih doh ding minung thleidan nak asi tiah fehternak an tuah. US ram ummi minak (Black) lawng nih tuar mi asi lo, US ram ngeitu Red Indian, Hispanic, Asians, Arabians, Jews timi miphun kip nih tuarmi asi. US lawng zong miphun thleidan hmang an si ve fawn lo. Kan mah Asia ram chung hmanh ah Chinese nih Myanmar an neek deuh i Myanmar hmanh ah Kawl nih Lai an kan neek deuh ve ti khin vulei pumpi ah aummi miphun thleidannak asi.\nTutan US buainak hi US ah cun Politics khelnak caah laam an sialmi cu asi hrimhrim fawn tiah ruah chih khawh asi. November thimnak ah hin Joe Biden nih Donald Trump hi ka tei hrim hrim te lai i cu tikah Trump nih Thimnak (Election) adik lo ati te lai, cun White House in achuak duh te lai lo i US ralkap nih innchung in va chuah tiang dirhmun kan phan kho cang tiah achim mi CBS News nih avun țialmi tuak tikah Biden vs Trump politics raldonak hi aluancia US president thimnak arak um balmi vialte nak in hnahnawh buainak ngan deuh te dawh asi. Adang kong cu nichiar ti awk in TV ah kan hmuh cio ko i Covid-19 tlangrai in avun i fonh chih mi tulio mipi buainak hi November hrawng ah khin cun tlangrai zong an zual ter khawh țhan te mi asi kho. Mail-in Voting timi cabawm in thimfung thlaak mi kha Covid-19 ruang ah leng chuak loin hman te dawh an si caah caan ala ngai te ding asi. Politics hi cu athurhnomh cang ah cun ahnawm taktak mi asi tikah minung zapi-zaran kan nunnak hi cu an mah pumpak miaknak ah an kan thaap mi (Playing Card) ah an kan hman mi si khawh cio asi.\nDonald Trump nih ‘atu bantuk George Floyd kong ah buainak achuak mi inhin millions tamtuk umnak US rampi hi Racist ram ti men ding kan si lo, kan police pawl zong hi țha deuh tu in training pek kan i zuam hna lai’ tiah achim ve. Arizona State in Republican palai asimi Walt Blackman nih cun George Floyd hi miphun caah adirmi hmaisuang ralțha (Hero) asi lo, mi hrokhrawl (Criminal) asi ko tiah achim ve. Floyd cu mi hrokhrawl dirhmun asi ko nain aton mi thilsining tu kha mipi nih an zuanhnawh mi asi. Amah Floyd kha an zuan hnawh mi asi lo ti hi theih ahau. Cucaah tutan buainak nih hin minak hna dirhmun hi zei mawzat ruah piak deuhnak avun chuah pi ah cun an mah bantuk in takvun i dannak ruang ah thleidannak a ingmi mipeem tampi caah thil țha achuak kho mi asi. Tulio ah cun ” Black Lives Matter” timi Minak hna nunnak hi ruah piak ahau mi asi tiah an au bantuk in minung vial nunnak hi ruang tein pompiak caan aphan cang (All Human Race Lives Matter) ti ding khi asi. “United Against Racism” Miphun thleidannak cu mi vialte nih doh ding asi. Credit .Vk\nAn I Phomh Cang Lai Hih !Joe Biden Le Donald Trump Cu Voithum Tiang Bia-Elnak Debate A Ngei Lai


Malaysia: KL le Selangor um raikhamsi tling tein aa chun cangmi pawl cu restaurant ah rawl ei khawh si cang - THE CHIN EXPRESS\nMalaysia: KL le Selangor um raikhamsi tling tein aa chun cangmi pawl cu restaurant ah rawl ei khawh si cang\nCaankarlak Ram Hruaitu Pu Muhyiddin Yassin nih, “Lockdown fak bikin tuahmi state pawl zongah raikhamsi tling tein aa chun cangmi pawl cu thaizing August 20 thokin restaurant ah rawl ei le khat le khat i hnor hau lomi lentecelh a ngah cang lai,” tiah tunai ah thawngthanh.\nChinmi tambik kan umnak Kuala Lumpur le Selangor hi lockdown fak bikin tuahmi ah an i tel ve.\n“Tuni ah Ram Himnak Phu (NSC) meeting kan tuah i atu bantukin bia kan chah hi asi.\n“Zulhphung kan dorhmi hi COVID-19 raikhamsi tling tein aa chun cangmi ca lawngah asi lai.\n“Hitin bia kan chahnak aruang cu, rampumpi ah kum tling acheu leng raikhamsi kan chunh cang hna caah asi.\n“Hmasa ahcun August 31 ah rampumpi ah kum tling acheu tal raikhamsi chunh dih dingin kan i tinh nain kan i ruahning lengin kan rang deuh.\n“Mah pinah; Labuan, Sarawak, Negri Sembilan, KL, Selangor le Putrajaya ah minung tam tuk raikhamsi kan chunh cangmi hna zong kan ruah dih hnu ah atu bantukin bia kan chahnak hi asi,” ati.\nTuni hi Malaysia rampumpi ah COVID-19 zawtnak ngei thong 23 dengmang (22,948) an hmuh hna. Tambik an hmuh hna ni asi. Zawtnak ngei hmuhmi dihlak ting 15 deng an si cang. Mah chungah ting 12 leng an dam cang. Tuni lawngah thong 22 deng an dam.\nTuni ah 178 an thi, a thimi dihlak thong 13 le cheu dengmang an si cang.


Sui Thantlang Mipi Kan Zaam Viar Ne Lai Maw — Chin Miphun Tlangau\nKan Zaam Viar Lai Maw?2021 September 7 ah NUG nih D-Day an thanh. Cu le cangka chungkhar tampi nih Thantlang khua an chuah tak. Mizoram hna ah ai chekmi an tam ngai ngai. Sang cheukhat cu king duam in a um. Ka hawi le tampi nih nan zaam ve lai maw tiah an ka hal. Zaam ding le um dingah lungrethei mi kan tam ngai.\nAhohmanh kan si ah mawh i phurh ding a si hnga lo.Khua ka ruah mi cu ral tei kan duh ahcun kan zaam lo ah a ttha. Kan khua cio ah um dih a hau. Mah le sining le ti khawh tawk in kan doh cio a hau. Kan zaam viar ah ramtang kan nau le hodah rawl pe hna lai? Khoika dah eidin an lak lai? Aho nih dah rallokap cawlcangh ning thawng a thanh hna lai?\nTutan dothlennak hi pumpululh team he ka tahchunh tawn. Pumpululh chuih nak ah hmai kal an tthat tluk te in hnu kham an tthat a hau. Hmaikal cu CDF. A lai kal ah CDM. Hnukham hi Mizapi kan si hnga. Hmai ah a kal mi kan nau le hnu lei in fektthup kan dirkamh hna lo ahcun goal an sut kho lai lo. Ral kan tei kho lai lo. Hnu Lai Hmai i rual tak tak a herh tuk.\nKan pupa chan Pu Lal Luai te hna cu ralhmai ah Thantlang khua an rak zaam tak lo. An neih mi hriamnam hmang in an rak doh hna. Kan pu le keneh zulh cu kan hau. Ral teinak a si lai. Kan dihlak te ann ruangkhat le lungrual te in um ti caan le hmai nawr ti caan a si. Khoika zaam hmanh hi himnak an si lo. Pathian tu cungah cawi usih!


[ U.S. ] BLM Sandahpiah Lio ah Alu ah Kahmi Palek Pa a Zeng | THE CHIN EXPRESS\n[ U.S. ] BLM Sandahpiah Lio ah Alu ah Kahmi Palek Pa a Zeng\nMeithal kah a tongmi palek pa\nLas Vegas khua i Black Lives Matter sandahpiahnak hmun ah alu ah meithal kah a tongmi palek pa cu a hngawng ri tanglei a zeng i bia zong a chim kho lo, tiah chungkhar le palek nih cathanh an chuah.\nPalek pa Shay Mikalonis, kum 29 cu June 1 ahkhan sandah piahmi pawl a zohkhenh hna lio ah alu ah meithal kah a tong.\nThawchuah zong aa herh tuk caah thawpeknak seh an bunh i cutin Las Vegas khua um University Medical Center sizung ah a um peng rih.\nA kaptu pa Edgar Samaniego, kum 20 cu palek nih an tlaih i taza an cuai lio asi. June 5 ah bia an ceih lio ah biaceihtu nih, “tehte video kan zoh tikah Edgar Samaniego nih a kal pah in meithal aa chuah i palek pawl a kah hna lio a lang,” tiah a chim.\nMi thah timh le meithal case in taza an cuai i sakhan ah an hren lio asi.\nMay 25 ah, Minneapolis khua ah mirang palek pakhat nih misual pa minak George Floyd a tlaih lioi ah a thah caah US rampumpi ah “Minak Nunnak a Biapi (Black Lives Matter)” tiin sandah an piah. Khua cheukhat ahcun atutiang sandah an piah peng. Las Vegas zong zahan kha sandah an piah rih. — Fox News


Chinram Uktu Ralhrang Lubik A Tlai Kho Tu Cu Dollar Thonghra Pek Nan Si Lai - Chin Eleven News\nChin ram ralhrang tuanvo ngeitu bik a tlai kho US Dollar thonghra pek an si lai\nChin ram a phanmi ralhrang le palek; SAC ralhrang MAH hmanrua a si mi Chin ram ah phan in Chin miphun cungah ningcang lo tlaihkhih,namneh,thahnawn,inn lo kah,mei khangh,ralhrang 400 leng an thi,600 leng Lai meithal in hliam an si,a tang minung hna hi kan herh hna.\nMyo Htut Hlaing (second commander, North Western Command. Brigadier rank) Han Win Aung (Chin state minister, border and security ministry, Colonel rank). A tlai kho mi hna cu laksawng ah America dollar thonghra pek nan si lai.Tlaih le cangka in CDF/CNA sinah thawngthanh i a rannak in America Dollar thonghra pek nan si lai.\nRelchap: Tuzaan suimilam 9:30 in Hakha ah kahnak a chuak tiah thawng kan theih. Meithal thawng le bomb puah thawng a thang i, a tu 10:00pm tiah ah a dai hlei lo tiah khuami pakhat nih a chim. Meithal le bomb an puahnak ah inn chung um mi minung pakhat fak ngai in an hliam tiah a chim. Mah an hliam mipa hi inn chungah a um mi a si i fa pakhat a nei cang mi Pu, Phun Kung a si tiah a chim. A tuhi Meithal a puah tuk lio a si caah thawngfiang a thei dih kho lo.\nAn i kahnak hmun hi fiang tein theih a si lo nain, Vuanci zung in a si ko tiah kan ruah i kan palh theng lai lo, kan palh cem hmanh ah a pawngkam ah a si ko tiah a chim chap. September ni 4 zongah kahnak hi a chuah cang tiah a chim chap. Nihin September 7 hi NUG nih D-Day aa thok cang tiah a thanh rualrual in Myanmar rampum huap ah kahdohnak thawng theih thluahmah a si.


Breaking News: Vawlei Cung Hlasak Thiam Pa Cu Hringtupa He Hringtunu He September 17 Ah Asi Cang Lai Tiah Amah Nih Thawngthanh Nak Atuah – Chin World News Evening\nBreaking News: Vawlei Cung Hlasak Thiam Pa Cu Hringtupa He Hringtunu He September 17 Ah Asi Cang Lai Tiah Amah Nih Thawngthanh Nak Atuah. Minak Pa Lilnas tiah an auh mi pa hlasak thiam atulio hngakchia pawl nungak tlangval nih ahla an uar ngai mi old twn road timi hla asa mi pa cu khuaruahhar ngai asi.\nRuah lo ngaiin surprise akan tuah i avoikhat nak ah hringtupa le hringtunu cu september thla khin asi cang lai tiah amah bak nih thawng akan thanh. Afan cheukhat pawl nih an lawmh pi ngai ve asinain zat ceu nih cun an fih tuk ning hi an sawi tuk ah hin alungfak tuk cang i tunai bak ah khan alungfah nak cu instagram astory ah avan langhter.\nAchim mi cu Tuni ka hmanthlak thar ka post mi ah ka fa le keimah an kan soi ning cu afak ko tiin amitthli hein thawngthanh nak ca avan tar. Mah konglam hi internet ah aviral cang i akonglam hi alinsa taktak cang. Vawlei cung 2021 chungah hin amah hi hringtunu le hringtupa voikhat nak ah asi cang ko hih! Lilnas become father and mother at the same time.\nHi kong he pehtlaih in google nih Afghanistan dirhmun hi kan ngiat lio pi a si. Taliban hna nih Afghanistan cozah hlun riantuantu cheukhat hna account cu fir piak an timh ruangah rianngeitu hlun cheukhat hna account hi kan khar piak chung mi a si tiah Reuters sin ah a chim. Taliban pawl nih vuanci zung riantuannak vialte cu a ningte in chiah dingin an kan ti. Mahti kan chiah ahcun vuanci riantuannak vialte an lak dih ko lai tiah a ti.\nReuters nih a chim ningah Afghanistan cozah hlun i president office telin finance, industry, education le mines ministry telin ministry 20 leng nih pehtlaihnak google server an hman i, foreign ministry le agency dang vialte nih Microsoft email software an hman tiah a ti. Mah lawng si lo in Taliban pawl nih US nih a rak bunhcia mi digital infrastructure vialte cu control dih a timh lio a si i,hi nih a ngah ding mi information hna cu Taliban hna caah man a ngei taktak mi a si tiah internet intelligence pakhat a si mi Domain Tools in security researcher Chad Anderson nih a chim. Taliban nih nawlngeihnak an lak hnu vawleicung ram hna mithmai tha co nak ding caah a hlan bantukin cawlcanghnak kan tuah lai lo an ti nain, tu nai hrawng thawkin Kabul le hmun cheukhat ahcun mithah, lainawnnak tuah hram an thawk hoi cang tiah New York Post nih a tial.\nBreaking News: Hakha ah Meithal Voi Tam Nawn Apuak! Mipi An Lautuk Cang Um Awk An Hngal Tilo


Paletwa Kongkau Hi Securitazation A Hau Cang – Chin 11 News\nPaletwa Kongkau Hi Securitazation A Hau Cang\nCBCUSA General Secretary Rev. Dr. Thlaawr Bawihrin nih, “Paletwa ram bawmhnak caah CBC-USA Khrihfabu 112 cu ca ka kuat dih hna, a tlawmbik inn dongkhat nih facang tunkhat nan thawh dih lai, tiah ka nawl hna” tiah ati.\nKa lung a tling ngaingai.\nKa umnak ram Chin Christian Association of Denmark sinah “Paletwa kan unau hna sinah kutsamh ve hi lakhruak in ceih awk a ttha lai dakaw?” tiah kan hnuah ka rak ti ve len.\n“Paletwa peng ah milu 150,000 an um. Milu 60,000 nih harnak an tong, khua 20 a rawk, sianginn 212 an khar, saya 200 an um ti lo, Paletwa ram cu AA ruangah a rawk ko cang, a rannak in bawmh an hau” tiah CBC-USA GS nih a chim.\nNizan ah Khumi (KACC) nih “Paletwa ah minung 12 cu kuan-hma in an thi, fak ngaiin mi 12 nih hliamhma an pu” tiah cathanh a chuah.\nThin a hung, ngaih zong a chia i, lung zong khi a fak.\nKan miphun unau hna nih harnak fak ngaiin an tawn hi cu phun dang a hei si rih. Paletwa kan ram le vawlei te hi miphun dang kut tangah kan sung taktak sual ko lai ti hi phan a hun um ngaingai ko cang. Miphun mitin kan zoh set ahcun “state of emergency” dirhmun ah kan lut ko cang in a hun lang.\nU.S President Ronald Reagan nih, “a nation that cannot control its borders is not a nation” tiah a rak ti.\nPathian nih miphun pakhat ah a kan ser ve i, umnak ram le vawlei te a kan pek ve. Cu kan ramri le kan vawlei te zong a humhak kho lomi miphun hna kan si sual ko lai ti hi phan a um ngaingai tawn.\nMirang nih a kan pen lioah Paletwa peng cu Arakan Hill Tracts ah an rak chiah. Nain, Frontier Areas Committee of Enquiry (FACE) hmaiah Paletwa peng kan unau hna nih “kan nih cu Haka sinah ifonh kan duh ko. Haka lei an umnak poah zulh kan duh ko hna” an rak ti caah luatnak hmuh hnuin Laimi kan sin te-ah an hung um. Cu bantuk kan unau hna nih vansanglam in an um lio caanah kan zoh sawhsawh ko hna lai maw tihi ruah-awk a tam ngai ko in a lang.\nHi a tanglei ka thilmi te hi kan hnuah Professor Bjørn Møller (Political Scientist) nih lecture a kan pekmi chungah “security concept” a tar chihmi te a si.\nTulio ah vawleipi ah “securitazation” timi biafang hi a lar ngaingai. Thil pakhatkhat kong kha Acozah maw, buu nih maw miphun nih maw, “security” thilah a chiah le a canter (transforming subject into matters of security) mi kha “securitazation” an hun ti. Biana ah, tuchun ah ramkip Acozah tampi nih “ralzaam le mipeem” kong cu “humanitarian” mitin an zoh kho ti lo, “security” mitin an zoh deuh cang. Cucu “securitazation” an hun ti.\nCutin “security matter” ah chiah le canter ding cu an ram le an miphun caah tihnung thil (threat) asi maw silo ti kha kil tampi (national security, human security, societal security) mitin an zoh hmasa tawn. Research hna tampi an tuahta tawn. Cu hnuah chiahtlak asi ahcun “securitization” an tuah.\nTuchun ah Paletwa peng i a cangmi hi atlangpi in a tanglei bang “security concept” in cuanh khawh asi ve men lai.\n◘ National Security (label), Chin state (referent object), territorial integrity (value at risk), Arakan and AA (source of threat) military attack (form of threat).\n◘ Societal Security (label), Chin society in Paletwa (referent object), identity (value at risk), Arakan culture and population growth (source of threat), occupation and subjugation (form of threat)\n◘ Human Security (label), Chin individuals in Paletwa (referent object), survival and quality of life (value at risk), AA and Tatmadaw (source of threat), rights violations and war crimes (form of threat)\nKan zoh ahcun: kan Chin miphun le kan ram caah tih a nung ngaimi (source of threats le value of risks) a tam ngaingai i a pathum chungah an um dih. A ingtu le a tuartu (referent object) cu Chin miphun le Paletwa peng kan Chin unau kha kan si.\nCucaah tuchun ah Paletwa pengah thil a cang cuahmi hi kil tampi in zoh tikah kan miphun unau hna hi thisa tlai unau kan sinak (brotherhood) mit lawng in zoh hi cu a za deuh ti rua lai lo. Cun minunghoi zawnruah bawmhnak (humanitarian) mit lawng zongin a za fon ti rua lai lo. Chinram le vawlei humhaknak le Chin miphun himnak (national security, societal security, human security) mithman hrimhrim in zuanhnawh le bawmh hi an hau ngaingai ko cang in a lang.\nPhundang cun: Paletwa peng kongkau hi Chin miphun nih “securitazation” a hau ngaingai ko cang. (transforming Paletwa issue into matter of security).\nRamkhelrian ah “High Politics” le “Low Politics” tiah an um. Low Politics cu: sipuazi le pawcawmnak (economics) le zatlangnun le nunphung (social affairs) lei kha a huap tawn. High Politics nih cun: miphun nunnak le himnak (survival of state and security) lei kha a huap tawn i a sangbik le a biapibik asi. Paletwa peng kongkau hi Chin miphun nih “Low Politics” lawng za tiloin a sangbikmi le a biapibikmi “High Politics” dirhmun in kan khel caan hi a cuu tuk cang ka hun tinak asi.


Lawmhpi Tlak Taktak, Covid-19 Pulrai Tihnung Chung Ah Kan Lai Mi Chung In Minung 222 Nih Tlamtling Tein Boih An Kan Lak Piak Khawh – Chin 11 News\nLawmhpi Tlak Taktak, Covid-19 Pulrai Tihnung Chung Ah Kan Lai Mi Chung In Minung 222 Nih Tlamtling Tein Boih An Kan Lak Piak Khawh\nPosted By: Chin News May 23, 2020\n👏 Covid 19 zawtnak nih zei tluk in vawleicung pumpi a buaiter cuahmah ko lio ah….\n✍ May 23, 2020 ah Perry Township School District- high school pahnih [Southport le Perry High School) in kan fale (Chin/Laimi) 222 nih high school diploma an kan lakpiak lai. **Southport in 97, Perry in 125.\n🙋🏻♂ Amah belte Covid 19 zawtnak ruang ah cuhlan bantuk in Commencement (Graduation Ceremony) tuahpiak a um lai lo. Virtual Commencement (Video clip sermi) tu tuahpiak i online in zohter cio a si lai. Cun, sianginn tual ah rocazual (certificate) laknak ding donhlei (stage) an sak i cu hmai ah cun nulepa nih mawṭaw in kalpi i rocazual (certificate) hi donhhlei cung ah va lak i mawṭaw chung ah luh ṭhan i kal colh ding a si lai.\n✍ High school a dihmi kan fanaule hna lakah hin top ten percent le top 40 stars cazin ah ai telmi an um hna. Perry high school in a dihmi top ten percent ah Chin/Laimi 16 an i tel. Top 40 lak zong ah minung 9 an i tel. Cun, Southport high school i top star (40) lakah Chin/Laimi 7 an tel fawn.\n🗣 Top ten percent le top star (40) i ai telmi pawl an hmanthlak kan tar chih. Tu kum 2020 COVID 19 buaibainak karlak ah tlamtling tein high school a dih khomi dihlak The Chin Voice nih kan i lawmhpi hna. Pathian nih ram le miphun caah santlai kho ding in nan fimcawmnak lam tluanter ko seh.\n🧏♂ Miphun hme/tlawmte kan si nain vawleicung ram ṭhawngbik US ram school district pakhat in kum khat 200 renglo high school a dih/graduate mi kan ngeih khawh hna hi lunglawmh lo awk a ṭha lo. China, Japan, India le Korea ram tbt. hna nih cun phaisa thong tamtuk dih in US ram ah an fale sianginn an kaiter hna. US sianginn in Chin/Laimi high school le college a dihmi hi kum khat ah 500 hrawng lengmang an kan ngeih tawn hna. Atu hnu kum 20 ahcun college a dihmi tampi kan ngeih khawh tehna lai. Cu hna nih cun ram le miphun dawtnak taktak an ngeih te ahcun kan miphun sining hi tampi ai thleng kho telai tiah zumh a um.\nPhoto credit #SHS & #PMHS